text:
सहरसा, १६ अगस्त २०२१ । मैथिली जिन्दाबाद!!
मिथिला पुनर्मिलन केन्द्रक भव्य मुख्यालयक भेल उद्घाटन
सहरसा, मैथिली जिन्दाबाद समाद । मिथिला आ मैथिली केँ सम्पोषित करबाक उद्देश्य सँ अनेको संस्था भारत आ नेपाल मे संचालित अछि, सभक अपन उद्देश्य आ कार्यशैली छैक । एहिक्रम मे मिथिला क्षेत्र मे एकटा नव संस्था तँ नहि, अपितु नव परियोजनाक आरम्भ हुअय जा रहल अछि “मिथिला मॉडल गाँव परियोजना” नाम सँ । बतेने चली जे उत्तर प्रदेश मे पदस्थापित भारतीय प्रशासनिक सेवाक वरिष्ठ पदाधिकारी हीरालाल जी आ सेल, बोकारो’क सेवानिवृत्त अभियन्ता अमरेन्द्र कुमार झाक संयुक्त परिकल्पना आ नेतृत्व मे झारखण्डक कैक जिला मे ई मॉडल गामक ई परियोजना जमीन पर देखार द’ रहल अछि । एहि सँ उत्साहित भ’ अमरेन्द्र कुमार झा एहि परियोजना केँ मिथिला मे पसारबाक उपक्रम मे लागल छथि आ ताहि क्रम मे काल्हि स्वतंत्रता दिवसक अवसर पर मिथिलाक केन्द्रस्थली सहरसा जिलाक प्रसिद्ध बनगाँव मे “मिथिला पुनर्मिलन केन्द्र” नाम सँ एहि परियोजनाक मुख्यालय भवन उद्घाटन भेल । एहि अवसर पर उद्घाटनकर्ता रूप मे अप्रवासी मैथिल उद्यमी अजय झा, विशिष्ट अतिथि भारतीय प्रशासनिक सेवाक पूर्व अधिकारी श्यामल पाठक सदेह उपस्थित भ’ परियोजनाक उद्देश्य आ रूपरेखा पर विस्तृत विमर्श कयलन्हि । जखन कि जूम मिटींगक माध्यमे आइ ए एस हीरालाल जी, संयोजक अमरेन्द्र कुमार झा, काउन्सेलर शरद कुमार झा (इंग्लैंड), परमेश्वर झा (जिला कृषि पदाधिकारी, किशनगंज), डा. रमण झा (बेगूसराय), कर्नल बी बी सिंह (सीतामढ़ी), किशोर चौधरी (पटना) सहित कैकटा महत्वपूर्ण व्यक्तित्व उद्घाटन सँ जुड़ल छलाह ।
आवासीय आ कार्यालयीय सभ तरहक सुविधा सँ सम्पन्न “मिथिला पुनर्मिलन केन्द्र” मिथिला केँ जोड़यवला महत्वपूर्ण राष्ट्रीय राजमार्ग 107 (प्रस्तावित भारतमाला) पर अवस्थित अछि, जतय सँ मिथिला क्षेत्रक सभ जिला नजदीक पड़ैत अछि । आस अछि जे ई केन्द्र मिथिलाक ग्राम्य विकासक नव द्वार खोलबा मे सफल सिद्ध होयत । पारस कुमार झा आ सुमन समाजक संयोजन आ किसलय कृष्णक संचालन मे आयोजित एहि ऐतिहासिक उद्घाटन समारोह मे सुपौल सँ समाजसेवी मुन्ना चमन, शशि यादव, दरभंगा सँ जैविक पद्धति सँ कृषिकार्य करनिहार शशिरंजन आ नवीन जी, सहरसाक ग्रामीण क्षेत्र सँ अरुण कुमार, संजीव सिंह, लखन सिंह, अरविन्द झा सहित दर्जनों सामाजिक कार्यकर्ता उपस्थित छलाह । एहि अवसर पर बनगाँवक प्रबुद्ध समाज रूप मे बैंककर्मी शशिधर खाँ, त्रिभुवन विश्वविद्यालयक प्राध्यापक प्रो. ईन्दुशेखर झा, चन्द्रशेखर झा, आर्यागो कैबक संचालक दिलखुश कुमार आदि उपस्थित छलाह । माछ भातक भोज संग कार्यक्रम समापन भेल, ई घोषणा करैत जे ई समापन नहि आरम्भ थिक ।
(सहरसा कार्यक्रम स्थल सँ किसलय कृष्ण)


c: text/html

text:
अधिकतर दल मे नेतृत्व क लेल चुनाव क जरिए विभिन्न पद पर नियुक्ति करब आसान नहि रहि गेल अछि। मनोनयन स काज चलाउल जा रहल अछि। एहन मे युवक कांग्रेस क ताजा चुनाव एकटा नजीर अछि। एकर पाछु कांग्रेस क युवा सांसद आ महासचिव राहुल गांधी क साफ दृष्टि अछि, जेे चुनाव आयोग क सलाहकार रहि चुकल केजे राव कए संगठनात्मक चुनाव क दायित्व सौंपने छथि। हुनकर प्रयोग सबस पहिने पंजाब मे सफल रहल। दोसर प्रयोग बिहार मे कामयाब रहल। राज्य मे कांग्रेस भले पिछला किछु साल स सत्ता स बाहर अछि आ एकर ताकत क आकलन नव स कैल जा रहल अछि, मुदा एकर युवा इकाई संगठन मे नई ऊर्जा भरबा क अनुकरणीय बाट अपनेलक अछि।
बिहार प्रदेश युवक कांग्रेस पहिल बेर एकटा तर्कसंगत, विधिमान्य आ पारदर्शी चुनाव प्रक्रिया अपनाकए अपन अध्यक्ष , उपाध्यक्ष (कुमार आशीष) आओर कार्यकारिणी क 9टा सदस्य चुनलक। राज्य क 40सो लोकसभा क्षेत्र क लेल अध्यक्ष आ कार्यकारिणी सदस्य क चुनाव सेहो भेल। मतदान क प्रक्रिया राजधानी क संजय गांधी स्टेडियम मे शांतिपूर्वक संपन्न भेल। एहि संगठनात्मक चुनाव मे मुख्य चुनाव आयुक्त बनलाह सांसद विजेन्द्र सिंगला, अखिल भारतीय कांग्रेस कमेटी क सचिव आ युवक कांग्रेस क सह प्रभारी जितेन्द्र सिंह आदि स्वयं मौजूद रहिकए एहि पर नजर रखलथि। केंद्र आ देश क सातटा राज्य (बिहार छोड़ि कए) मे सत्तारूढ़ दल क युवा इकाई राजनीतिक रूप स संवेदनशील एहि प्रदेश मे जाहि तरह स अपन संगठनात्मक चुनाव करेलक, ओ फिलहाल मुख्यधारा क सबटा दल क लेल एकटा माडल (आदर्श) अछि।
जखन एक-दूटा राज्य मे सरकार चलेबा लेल क्षेत्रीय दल क कार्यकर्ता सम्मेलन मे लोक उग्र भ रहल अछि, तखन कल्पना कैल जा सकैत अछि जे यदि ओ संगठनात्मक चुनाव कराबथि त कौन स्थिति पैदा होएत। विधान सभा चुनाव स पहिने जाहि परिस्थिति मे टिकट पेबा लेल आकांक्षा क विस्फोट सर्वदलीय रूप ल चुकल अछि आ विभिन्न दल कए पार्टी क मंच पर कार्यकर्ता क उबाल, असंतोष आ तामसक सामना करै पड़ि रहल अछि, ओहि स लगैत अछि जे काडर आधारित पार्टी क लेल सेहो अनुशासन कायम राखब कठिन भ गेल अछि। निश्चित रूप स कांग्रेस क इ पहल बिहार में पार्टी के लोकप्रिय नेता देबाक संग-संग राज्य कए नव छवि प्रदान करत।

robotstxt: allowed

filter: keep


text:
अमेरिकी कारी भालु
अमेरिकी कारी भालु उत्तर अमेरिकामे पाबल जाइवाला भालुक मध्यम आकारक प्रजाति छी । ई स्तनधारी जीव छी जे समुच्चा उत्तर अमेरिकी महादेशक सबसँ छोट मुदा बहुतेक स्थानमे फैलल प्रजाति छी । सामान्यत अमेरिकी कारी भालु सर्वाहारी होइत अछि । ई अन्य सामान्य भालुसभ जका सङ्केतक लेल दाँत वा नहसँ गाछमे खोखरि खोखरि चिन्ह बनाबैत अछि ।[१]
ई एक खतरनाक जङ्गली शिकारी जानवर छी जे घात करि अपन शिकार बनाबैत अछि । एकर शारीरिक आकार मध्यम भेला बादो एकर शारीरिक फुर्ती शिकार हल्लुक बनबैत अछि । अमेरिकाक विभिन्न क्षेत्रमे एकर वासस्थल भेला कारण सेहो एकरा अमेरिकी कारी भालुक नाम देल गेल अछि ।
वर्गीकरण[सम्पादन करी]
सन्दर्भ सामग्रीसभ[सम्पादन करी]
- ↑ १.० १.१ Garshelis, D.L., Crider, D. & van Manen, F. (2008). Ursus americanus. In: IUCN 2008. IUCN Red List of Threatened Species. Downloaded on January 27, 2009.
- ↑ Ursus americanus, Mammal Species of the World, 3rd ed.


text:
पटना । बिहार क उद्योग मंत्री जय कुमार सिंह शुक्रदिन कहलथि जे आगामी 15 अप्रैल से प्रदेश मे चारि टा कारखाना से नीरा क उत्पादन शुरू कए दैल जाएत । बिहार विधान परिषद मे वित्तीय वर्ष 2017-18 क लेल उद्योग विभाग क 843.26 करोड़ रुपये क बजटीय मांग पर सरकार दिस से जवाब दैत विभागीय मंत्री श्री जय कुमार सिंह ई गप कहला ।
ओ कहला जे हाजीपुर, भागलपुर, नालंदा अओर गया मे एहि कारखाना दिस स नीरा क उत्पादन शुरू कए देल जाएत आओर ई अपना आप मे देश मे रोल मॉडल साबित होएत। श्री सिंह कहला जे एहि कारखाना मे ट्रायल जारी अछि आओर एकर उद्घाटन मुख्यमंत्री नीतीश कुमार क हाथ स कराओल जाएत ।
उल्लेखनीय अछि जे पिछला साल अप्रैल महीना मे प्रदेश में पूर्ण शराबबंदी लागू हेबाक बाद राज्य सरकार दिस से प्रदेश मे ताड़ क उत्पाद ताड़ी क स्थान पर नीरा सहित आन उत्पाद क उत्पादन शुरू कैल जेबाक क घोषणा कैल गैल छल ।


text: पटना। बिहार मे पर्यटन कए बढ़ावा देबा लेल राज्य पर्यटन विभाग आब बिहार मे हेलीकॉप्टर क सेवा स लैस भ रहल अछि। एकरा लेल कईटा निजी विमानन कंपनी एहि मे रुचि देखेलक अछि। जल्द एकरा लेल निविदा क प्रक्रिया शुरू होएत। जेकर बाद पर्यटक तय किराया पर हेलीकॉप्टर क आंनद ल सकतथि। राज्य क पर्यटन मंत्री राम प्रवेश राय क कहब अछि जे राज्य मे पर्यटन कए बढ़ावा देबा लेल सरकार लगातार प्रयास करि रहल अछि। बोधगया, राजगीर, वैशाली, केशरिया, नालंदा, मुंडेश्वरी माता सहित कईटा अन्य पर्यटन स्थल क बीच हवाई सेवा शुरू कैल जाएत। एहि हवाई सेवा क जिम्मा कोनो निजी कंपनी कए देल जाएत। एहि स पहिने देश मे एहि तरह क सुविधा सरकार द्वारा वैष्णो देवी क अलावा किछु आओर जगह पर दैल जा रहल अछि।


text:
स्वाध्याय
– प्रवीण नारायण चौधरी
रामचरितमानस मोती
१७. सती केर दक्ष यज्ञ मे गेनाय
पूर्वक अध्याय मे पढ़लहुँ जे ब्रह्माजी द्वारा सतीक पिता दक्ष केँ प्रजापति बनायल गेल, प्रभुता पाबि दक्ष प्रजापति मद मे चूर कि करैत छथि ताहि पर आइ गौर करू। ओम्हर पति द्वारा पत्नीक रूप मे मौन परित्याग आ सतासी हजार वर्षक महादेवक समाधि टुटलाक बाद सतीक अपार दुःख केँ महादेव विभिन्न कथा कहिकय बिसरेबाक बहलेबाक अवस्था रहबे करय। आब आगू गौर करूः
१. दक्ष सब मुनि लोकनि केँ बजाकय बड़ पैघ यज्ञ करय लगलाह। जे देवता यज्ञ केर भाग पबैत छथि तिनका सब केँ आदर सहित निमन्त्रित कयल गेल। किन्नर, नाग, सिद्ध, गन्धर्व और सब देवता अपन-अपन स्त्रिगण सहित चलि देलाह। विष्णु, ब्रह्मा और महादेवजी केँ छोड़िकय सब देवता अपन-अपन विमान सजाकय चलि देलाह।
२. सतीजी देखलीह जे अनेकों प्रकारक सुन्दर विमान आकाश मे चलल जा रहल अछि, देव-सुन्दरी लोकनि मधुर गान कय रहली अछि, जे सुनिकय मुनियो लोकनिक ध्यान छुटि जाइत छन्हि। सतीजी एहि विमान सब मे देवता लोकनिक जेबाक कारण पुछलथि त शिवजी हुनका सब बात बतेलाह।
३. पिता द्वारा यज्ञक बात सुनिकय सती किछु प्रसन्न त भेलीह मुदा सोचय लगलीह जे जँ महादेवजी हमरा आज्ञा देथि त एहि बहन्ने किछु दिन पिताक घर जाय कय रहब। कियैक त हुनकर हृदय मे पति द्वारा त्यागल जेबाक बड़ा भारी दुःख रहनि मुदा अपनहि अपराध बुझि ओ किछु बजैत नहि छथि। आखिरकार सतीजी भय, संकोच और प्रेमरस सँ सनल मनोहर वाणी मे बजलीह – हे प्रभो! हमर पिताक घर बहुत पैघ उत्सव अछि। जँ अहाँक आज्ञा हुए त हे कृपाधाम! हम आदर सहित ओतय देखय लेल जाइ।
४. शिवजी कहलखिन – अहाँ बात त नीके कहलहुँ, हमरो मोन केँ ई बहुत पसिन पड़ल, मुदा ओ निमन्त्रण नहि पठेने छथि से अनुचित भेल। दक्ष अपन सब बेटी सब केँ बजेलथि लेकिन हमरा संग बैरीभाव के कारण ओ अहाँ केँ बिसरा देलाह। एक बेर ब्रह्माक सभा मे हमरा सँ अप्रसन्न भ गेल रहथि ताहि सँ ओ आइयो धरि हमर अपमान करैत छथि। हे भवानी! जँ अहाँ बिन बजेने जायब त नहिये शील-स्नेहे रहत आ नहिये मान-मर्यदे रहत। हालांकि एहि मे कोनो सन्देह नहि जे मित्र, स्वामी, पिता और गुरुक घर बिनु बजेनहियो जेबाक चाही, तथापि जँ कियो विरोध मानैत हो त ओकर घर गेला सँ कल्याण नहि होइत अछि।
५. शिवजी बहुतो प्रकार सँ बुझेलाह मुदा होनहारवश सतीक हृदय मे बोध नहि भेलनि। फेर शिवजी कहलखिन जे जँ बिनु बजेनहिये जायब त हमरा हिसाब सँ नीक बात नहि होयत। शिवजी बहुतो प्रकार सँ कहिकय देखि लेलाह लेकिन जखन सती कोनो प्रकारे नहि रुकलीह तखन त्रिपुरारि महादेवजी अपन मुख्य गण लोकनि केँ संग दय कय हुनका बिदाह कय देलथि।
६. भवानी जखन पिता (दक्ष) केर घर पहुँचलीह त दक्ष केर डर के मारे कियो हुनकर आवभगत नहि कयलक, सिर्फ माय टा आदर सँ भेटलीह। बहिन सब हँसैते भेटलीह। दक्ष त हुनका सँ कोनो कुशलतो तक नहि पुछलनि, सतीजी केँ देखिकय उलटे हुनका भारी जलन भ’ उठलनि। तखन सती जा कय यज्ञ देखलीत ओतय कतहु शिवजीक भाग नहि देखाय पड़लनि। आब हुनका शिवजी जे कहने रहथि से सब बात बुझय मे आबि गेलनि।
७. स्वामीक अपमान बुझिकय सतीक हृदय मे भारी जलन भेलनि। पैछला पति परित्याग केर दुःख हुनकर हृदय मे ओतेक नहि प्रभाव कएने रहनि जतेक महान् दुःख एहि समय पति अपमान केर कारण भेलनि।
८. यद्यपि जग भरि मे कतेको तरहक दारुण दुःख छैक तैयो जाति अपमान सबसँ पैघ आ कठिन होइत छैक। ई बुझिते सतीजी केँ बड़ा भारी क्रोध भ’ गेलनि। माय हुनका बहुतो ढंग सँ समझेली-बुझेली, लेकिन हुनकर क्रोध शान्त नहि भेलनि।


text:
कृष्ण मोहन चौधरी, सुखीपुर (सिरहा) आसिन २० गते । मैथिली जिन्दाबाद!!
संयुक्त लोकतान्त्रिक मधेसी मोर्चाक आयोजन निर्वाचन क्षेत्र नं ४ मे बृहत बिरोध सभा सिरहाक सुखीपुरमे सम्पन्न कयलक अछि ।
नेपाल सद्भावना पार्टीक अध्यक्ष राम बहादुर महतो केर अध्यक्षता तथा पुर्व मन्त्री बिजय यादव केर प्रमुख अतिथ्य मे कार्यक्रम सम्पन्न भेल से संघिय समाजबादी फोरम नेपालक जिल्ला सचिव बिन्देशवर पंजियार बतौलन्हि ।
बिरोध सभामे मोर्चाक तथा सम्पूर्ण मधेसबादी दलकेर केन्द्रीय नेता भु पु सभासद राजलाल यादव लगायत निर्वाचन क्षेत्र नं ४ केर १६ गाविस केर जनता, बुद्धिजीवी सभक उल्लेखनिय सहभागिता रहल छल ।
सभामे बिगत २ महिना सँ चलि रहल मधेस आन्दोलनक समवन्धमे सरकार कोनो तरहक सुनुवाई नहि कयने आ सत्ताक खेलमे तिन दल भिरल रहबाक शैली केर घोर बिरोध कैल गेल ।
मधेस आन्दोलन आ मधेसक मुद्दासभक बिषय ऊपर जानकारी आ आैचित्य मधेस बिरोधी सरकारक बिरोध आ आब विगत जेकाँ कोनो उधारी सहमति कोनो परिस्थितिमे स्वीकार नहि करबाक जनादेश अधिकांश वक्तासभ संवोधन द्वारा प्रकट कैल गेल छल ।
संगहि मधेस आन्दोलन आ विगत मे भेल अन्तरिम संविधानमे ८ बुन्दे आ २२ बुन्दे सहमति केर समवन्धमे प्रोजेक्टर प्रविधि सँ जनता समक्ष भुतपूर्व सभासद तथा मन्त्री प्रस्तुति कयने छला । आे कहलन्हि जे हमरा सभक कोनो नया माँग नहि अछि । पूर्व मे स्वीकृत अधिकार तऽ कम सँ कम नहि छीनय।


text:
— कृति नारायण झा।
अपना सभक मिथिला में एकटा कहावत छैक जे दुबराएल धिया पूता आमक गाछी मे मोटा जाइत अछि।अर्थात आम खयला सँ शरीरक काया में परिवर्तन होइत छैक कारण जे आमक रस में पौष्टिक आहार पाओल जाइत अछि।. जेठ मास, जे गर्मी के चरमसीमा बला मास मानल जाइत अछि ओहि मास में आम पकैत अछि। करगर रौद आ हवा के नहिं बहवाक कारणे गुमकी सँ हमरा सभके गाम पर रहनाई मुस्किल भऽ जाइत छल तखन हमरा लोकनि आमक गाछी के मचान पर जा कऽ दुपहरिया मे पङि रहैत छलहुँ। रौद सँ बचवाक लेल कुसियारक पतोइ आ खअर के खोपड़ी सेहो बनल रहैत छलैक कारण जे आमक महीना में अन्हर बिहारि आ वर्षा सेहो खूब होइत छैक।. हमरा गामक मुसहरी गाछी मे रंग विरंग केर आमक गाछ छलैक आ आमक नामो सभ बहुत सुंदर छलैक। लङुब्बा, लङुब्बी, केरवा, कोदैइ भोग, रोहिनियाँ, कुरहरबा, भीरहा, सकरचिनियाँ इत्यादि ।एकटा आमक गाछ छलैक मुसहर भोग आ नामक अनुरूप देखवा में सेहो मुसहर सन कारी खट खट। विशेषता जे काँचो आ पाकलो मे कारी। गाछक नीचाँ में दस टा पाकल मुसहर भोग हरदम खसल भेटि जाइत छलैक कारण आम बिछै बला के नजरि सँ ओ सेहो बचि जाइत छलैक। मुसहरी गाछी के नाम एहि मुसहर भोग के नाम पर राखल गेल छलैक आ एकर अलावे ओहि गाछी के बगल में मुसहरी पोखरि सेहो छलैक जाहि में कारी कारी माछ सिंगही, माँगुर, कबैई, गरैइ सभ भरल रहैत छलैक। ओकर कारी कारी पाइन मे हमरा सभ आम खा कऽ हाथ धोइत छलहुं ओना बेसी काल आम खा कऽ अपन पेंट में हाथ पोछैत छलहुं जाहि पर माता जी केर डांट खुब सुनैत छलहुं। हमरा माता जी कहैथि जे तोहर पेंट पर लागल आमक रस सँ लोक अम्मट बना सकैत अछि। एहि कारण सँ आमक मासमे हमरा सभक मुँह पर, हाथ में पएर में आमक दूध सँ घाव भऽ जाइत छल। आमक दूध शरीरक जेहि अंग पर खसैत छलैक ओहि ठाम घाव भऽ जाइत छल मुदा तकर परवाह के करैत अछि, विना हाथ धोने जखन आम खेवाक अवसर भेटैत छलए शुरू भऽ जाइत छलहुँ।. आमक मासमे में बुझाइत छलेए जे गाछी के भूत प्रेत सभ सेहो भागि जाइत छल। भूत प्रेत शायद सेहो जीवैत मनुख सँ भयभीत भऽ जाइत अछि। राति के दू बजे तीन बजे जखने पछवा हवा के सिहकी चलैत छलैक हम सभ निधोख गाछी पहुंच जाइत छलहुँ। हमरा गाम में भैरव दानी नामक हमरा सभक एकटा टोलक बाबा छलखिन्ह ओ आम बिछवा में महारथी छलाह। हम सभ बच्चा रही तऽ हमरा सभके कहैथि जे गाछी मे राकस रहैत छैक। ओ जखन देखाइ पङय तऽ गाछी नहिं जएवाक चाही। राकस भूक – भूक इजोत करैत रहैत छैक बाद में पता चलल जे ओ अपनहि चोरवा टार्च लऽ कऽ सभटा आम बिछैत छलाह आ हमरा सभके कहैत छलाह जे गाछी मे राकस घुमैत छैक। हम सभ जावत गाछी पहुंची ओ सभटा आम बिछि लैत छलाह आ हम सभ लुलुआ जाइत छलहुँ। एक बेर हम आ हमर पैघ भाइ जे कलकत्ता में चार्टर्ड एकाउन्टेन्ट छैथि बिचार कयलहुँ जे भैरव बाबा के छक्का छोङवाक चाही। भैरव बाबा १२ बजे राति में गाछी जाइत छलाह, हम दुनू भाइ एगारहे बजे राति सँ झोरा में माटिक ढेपा भरि कऽ तैयार भऽ गेलहुँ। भैया किरासन तेल के एकटा बोतल भरि कऽ लऽ लेलाह एकटा दियासलाई लऽ लेलाह। दुनू भाइ रस्ता के दुनू कात मे आमक गाछक दोग में नुका गेलहुं। बाबा जखने ओहि ठाम सँ आगू बढि रहल छलाह हम १५ – २० टा ढेपा एकहि बेर हुनका दिस फेकलहुँ। ओ डरि गेलाह तावत हमर भैया बोतल में सँ किरासन तेल अपन मुँह में भरि कऽ दियासलाई जरा कऽ ओहि आगि पर मुँह महक किरासन तेल फेकलाह। आगि केर धधरा देखि बाबा धरफराइत नीचाँ खसलाह आ पाछू दिस भागय लगलाह। ओ एतेक डरि गेल छलाह जे अपनहि सँ खसैत पङैत कोनहुना अपन गाम पर पहुँचलाह आ फेर तकरा बाद राति में गाछी दिस नहिं जाइत छलाह। हम सभ तकर बाद निश्चिन्त सँ आम बिछैत छलहुँ। वास्तव में आमक मासमे गामक आनन्द चरमसीमा पर रहैत छलैक। स्कूल गर्मी छुट्टी के कारण बन्द रहैत छलैक तेँ दिन – राति आमक गाछी के ओगरैत रहैत छलहुँ। आमक कारणे मिठाई सभ कनैत रहैत छल कियए तऽ मिठाई कियो पूछवे नहिं करैत छलैक। भोर में दतमैन केलाक उपरान्त भरि बाल्टी पानि मे आमक मुँह काटि कऽ पचास – साठि टा सरही आ बिज्जू आम केर जलखै होइत छलैक। हमर सभक दू तीन टा घर में आम तोङि कऽ भरल रहैत छलैक। आम जखन हमरा लोकनि नहिं सधा पबैत छलहुँ आ आम सङवाक डर सँ हमर माता जी अम्मट बनबैत छलीह जे भरि साल हमरा सभक ओहिठाम चूड़ा दही केर संग आमक स्वाद हमरा सभके भेटैत रहैत छल ।. हमरा लोकनि जतेक आनन्द आमक गाछी के लेने छी ओतेक आनन्द हमर सभके धिया पूता के नहिं भेटल छैन्ह ओ सभ एकरा एकटा यादगारी कथा बुझैत छैथि। समय बदलि गेलैक अछि। धिया पूता के आनन्द केर साधन बदलि गेलैक अछि। एकरे नाम परिवर्तन छैक। एखनो ओ आमक गाछी मोन पङैत अछि तऽ अतीत में भ्रमण करय लगैत छी आ सोचय लगैत छी जे कतेक आनन्दमय दिन छल ओ। जय मिथिला आ जय जय मिथिलाक ओ अविस्मरणीय आमक गाछी……


text:
लंका वर्णन, लंकिनी वध, लंका मे प्रवेश
नाना वृक्ष फल फूल सोहाए। खग मृग बृंद देखि मन भाए॥
सैल विशाल देखि एक आगू। ओहिपर दौड़ि चढल भय त्यागू॥४॥
भावार्थ : अनेकों प्रकारक वृक्ष फल-फूल सँ शोभित अछि। पक्षी आर पशु सभक समूह केँ देखिकय ओ मनहिमन (खूब) प्रसन्न भेलाह। आगू मे एक विशाल पर्वत देखिकय हनुमान्जी भय त्यागिकय ओहिपर दौड़िकय जा चढ़लाह॥४॥
उमा नय कनिको कपि के बड़ाइ। प्रभु प्रताप जे कालहि खाइ॥
गिरि पर चढ़ि लंका ओ देखला। कहल न जाइ अति दुर्ग विशेषा॥५॥
भावार्थ : (शिवजी कहैत छथि-) हे उमा! एहि मे वानर हनुमान् केर कोनो बड़ाई नहि छैक। ई प्रभु केर प्रताप थिक जे कालहु केँ खा जाइत अछि। पर्वत पर चढ़िकय ओ लंका देखलथि। अत्यन्त पैघ किला छल जेकर सम्बन्ध मे कहब कठिन अछि॥५॥
अति ऊँचगर जलनिधि चहुँ पास। कनक कोट करे परम प्रकाश॥६॥
भावार्थ : ओ अत्यंत ऊँच अछि, ओकर चारू दिश समुद्र छैक। सोनाक परकोटा (चहारदीवारी) केर परम प्रकाश भऽ रहल अछि॥६॥
छंद :
कनक कोटि विचित्र मणि कृत सौम्य सुन्दर घर घना।
चौक हाट सुबाट गली सब चारू पुर बहु विधि बना॥
हाथी घोड़ा गाधा पैदल रथ समूह केँ के गनय।
बहुरूप निशिचर झूंड अतिबल सैन्य वर्णत नहि बनय॥१॥
भावार्थ : विचित्र मणि सँ जड़ल सोनाक परकोटा अछि, तेकर अंदर बहुते सौम्य-सुंदर घर अछि। चौक-चौराहा, हाट, सुंदर बाट आर गली सब अछि, सुन्दर नगर बहुतो प्रकार सँ सजायल अछि। हाथी, घोड़ा, गदहाक समूह तथा पैदल और रथ केर समूह केँ के गानि सकैता अछि! अनेकों रूप केर राक्षस सभक दल छैक, ओकर अत्यंत बलवती सेना वर्णन करैत नहि बनैत अछि॥१॥
वन बाग बगिया इनार पोखरि झील सब सोभइ य।
नर नाग सुर गंधर्ब कन्या रूप मुनि मन मोहइ य॥
कहुँ मल्ल देह विशाल शैल समान अतिबल गर्जइ य।
नाना अखारा भिड़य बहुविधि एक एक ललकारइ य॥२॥
भावार्थ : वन, बाग, बगीचा, पोखरि, इनार और झील सब सुशोभित अछि। मनुष्य, नाग, देवता और गंधर्वक कन्या सब अपन सौंदर्य सँ मुनियो लोकनिक मन केँ मोहि लैत अछि। कतहु पर्वत केर समान विशाल शरीर वाला बड़ा हि बलवान् मल्ल (पहलवान) गरैज रहल अछि। ओ सब अनेकों अखाड़ा मे बहुतो प्रकार सँ भिड़ैत अछि और एक-दोसर केँ ललकारैत अछि॥२॥
कय जतन भट कोटी विकट तन नगर चहुँ दिशि रक्षय अछि।
कहुँ महिष मानुष धेनु खर अज खल निशाचर भक्षय अछि॥
एहि लेल तुलसीदास एकर कथा किछु जे कहलनि अछि।
रघुवीर सर तीरथ शरीर केँ त्यागि गति पाओत सही॥3॥
भावार्थ : भयंकर शरीर वाला करोड़ों योद्धा यत्नपूर्वक (बड़ी सावधानी सँ) नगर केर चारू दिशा मे (सब दिश सँ) रखवाली करैत अछि। कतहु दुष्ट राक्षस महींस, मनुष्य, गाय, गदहा और बकरा केँ खा रहल अछि। तुलसीदास द्वारा एकर सभक कथा एहि वास्ते मात्र थोड़बे कहल गेल अछि जे ई सब निश्चय टा श्री रामचंद्रजी केर बाणरूपी तीर्थ मे शरीर केँ त्यागिकय परमगति पाओत॥३॥
दोहा :
पुर रखवाला देखि बहुत कपि मन केलनि विचार।
अति लघु रूप धरब रात्रि नगर करब पइसार॥३॥
भावार्थ : नगर केर बहुसंख्यक रखवार केँ देखिकय हनुमान्जी मन मे विचार कयलनि जे अत्यंत छोट रूप धरब और रातिक समय नगर मे प्रवेश करब॥३॥
चौपाई :
मसक समान रूप कपि धेला। लंका चलथि नरहरि केँ सुमिरला॥
नाम लंकिनी एक निशाचरि। से कहय जाय कतय बिनु पुछारि॥२॥
भावार्थ : हनुमान्जी मच्छड़ केर समान (छोट सन) रूप धारण कय नर रूप सँ लीला करनिहार भगवान् श्री रामचंद्रजी केँ स्मरण कय केँ लंका लेल चललाह। (लंका केर द्वारि पर) लंकिनी नाम केर एक राक्षसी रहैत छल। ओ कहलक- हमर पुछारि (बिना हमरा सँ पूछने) कतय चलि जा रहल छेँ?॥१॥
जानें नहि तूँ मर्म सठ मोर। मोर अहार जहाँ केर चोर॥
मुक्का एक महा कपि हनलनि। खून बोकरैत ओकरा ओंघरेलनि॥२॥
भावार्थ : हे मूर्ख! तोरा हमर भेद नहि पता छौक, जतय धरि चोर सब अछि ओ सब हमर आहार थिक। महाकपि हनुमान्जी ओकरा एक मुक्का मारलनि, जाहि सँ ओ खूनक उल्टी करैत ओतहि ओंघरा गेल॥२॥
पुनि सम्भारि उठल ओ लंका। जोड़ि हाथ करय विनय सशंका॥
जखन रावण केँ ब्रह्मा वर देला। जाइत काल मोरा नाश बतेला॥३॥
भावार्थ : ओ लंकिनी फेर अपना केँ संभारिकय उठेलक आर डरक मारे हाथ जोड़िकय विनती करय लागल। (ओ बाजल-) रावण केँ जखन ब्रह्माजी वर देने छलाह, तखन जाइत समय हमरा ओ राक्षस केर विनाश केर यैह पहिचान बता देने छलाह जे -॥३॥
बिकल हुएं तूँ कपि केर मारे। तखन जान निसिचर संघारे॥
तात मोर अति पुण्य बहूते। देखेउँ नयन राम केर दूते॥4॥
भावार्थ : जखन तूँ बंदर केर मारला सँ व्याकुल भऽ जाएं, तखन तूँ राक्षस सभक संहार भेल बुझि लिहें। हे तात! हमर बहुते पुण्य अछि जे हम श्री रामचंद्रजी केर दूत (अहाँ) केँ नेत्र सँ देखि पेलहुँ॥४॥
दोहा :
तात स्वर्ग आ मोक्ष सुख धरू तुला एक अंग।
तूल्य न से दुनू मिलि जे सुख क्षण सतसंग॥४॥
भावार्थ : हे तात! स्वर्ग और मोक्ष केर सब सुख केँ तराजू केर एक पलड़ा पर राखल जाय, तैयो ओ दुनू मिलिकय (दोसर पलड़ा पर राखल गेल) ओहि सुख केर बराबर नहि भऽ सकैत छैक जे क्षण मात्र केर सत्संग सँ होइत छैक ॥४॥
चौपाई :
प्रबिसि नगर करू सब काजा। हृदय मे राखू कोसलके राजा॥
गरल सुधा रिपु करत मित्रता। गोखुर सिंधु अग्नि भेटत शितलता॥१॥
भावार्थ : अयोध्यापुरी केर राजा श्री रघुनाथजी केँ हृदय मे राखने नगर मे प्रवेश कय केँ सब काज करू। ओकरा लेल विष अमृत भऽ जाइत छैक, शत्रु मित्रता करय लगैत छैक, समुद्र गायक खुर बराबर भऽ जाइत छैक आर अग्नि मे शीतलता आबि जाइत छैक॥१॥
गरुड़ सुमेरु धूलकण भाँति। राम कृपा कय देखथि जाँहि॥
अति लघु रूप धेलनि हनुमान। पैसल नगर सुमिरि भगवान॥२॥
भावार्थ : और हे गरुड़जी! सुमेरु पर्वत ओकरा लेल धूरा समान बनि जाइत छैक, जेकरा श्री रामचंद्रजी एक बेर कृपा कय केँ देखि लैत छथिन। तखन हनुमान्जी सेहो बहुते छोट रूप धारण कयलनि आर भगवान् केर स्मरण कय केँ नगर मे प्रवेश कयलनि॥२॥
मंदिर मंदिर प्रति कय सोधल। देखलनि जहँ तहँ अगनित जोधक॥
गेला दसानन मंदिर फेरो। अति विचित्र कहाय न अनेरो॥३॥
भावार्थ : ओ एक-एक (प्रत्येक) महल केर खोज कयलनि। जहाँ-तहाँ असंख्य योद्धा देखलनि। फेर ओ रावण केर महल मे गेलाह। ओ अत्यंत विचित्र छल, जेकर वर्णन अनेरो संभव नहि॥३॥
सयन कयल देखलनि कपि ओकरा। मंदिर मे नहि बैदेही केँ देखला॥
भवन एक फेर देखलनि सुहाओन। हरि मंदिर ओतय अलग बनाओल॥४॥
भावार्थ : हनुमान्जी फेर ओहि (रावण) केँ शयन कयने देखलनि, परंतु महल मे जानकीजी नहि देखाइ देलीह। फेर एक सुंदर महल देखाय देलकनि। ओतय (ओहिठाम) भगवान् केर एक अलग मंदिर बनायल गेल छल॥४॥


text:
नेपाल मैथिल समाज काठमांडू कतय अछि?
मिथिला के सीमा पर पुरातत्व विभाग नेपाल के तकनीकी अन्वेषक (अभियन्ता) आ मैथिली भाषा संग मिथिला राज्य के सुपरिचित समर्थक श्री गोपाल झा संग चर्चा कय रहल छलहुँ। पता चलल जे पश्चिम में गण्डकी नदी हाल समय मे परसा जिला सँ 100 किमी पश्चिम दिशा सँ बहि रहल अछि। ओ बतेलनि जे कालांतर में कोसी जेकाँ गण्डकी के धार सेहो लगभग 100 किलोमीटर विस्थापित भेल अछि। भौगोलिक दृष्टि सँ अक्षांश देशान्तर के आधार पर मिथिला के पूर्व घोषित सीमा ओहिना भेटत।
चर्चा के दरम्यान आर कुशलक्षेम भेला के बाद इंजीनियर गोपाल भाइजी मिथिला के प्रभावक्षेत्र में मल्लकालीन समय केर काठमांडू घाटी धरि रहबाक बात बतेलनि। जहिया मधेशवाद के विषय राजनीति में प्रवेश तक नहि कयने छल ताहि समय मे मैथिल केर अद्भुत संगठन “नेपाल मैथिल समाज काठमांडू” केर स्थापना के बात बतेलनि। 2040 विक्रम संवत साल में काठमांडू राजधानी में मैथिल पहचान केर संरक्षणार्थ मल्लकालीन नेपाल के काठमांडू बासिन्दा सब एहि लेल आगू रहला। स्वयं गोपाल भाइजी एकर संस्थापक सदस्य रहल छथि। लेकिन आइ ई संस्था निठल्ला बनल मूक बधिर जेकाँ सुसुप्तावस्था में अछि। कियैक?
एक दिश मिथिला के सीमा पर शास्त्रोक्त निर्णय के दावी –
गंगा बहथि जनिक दक्षिण दिश पूव- कौशिकी धारा
पश्चिम बहथि गण्डकी उत्तर हिमवत बल विस्तारा
कमला, त्रियुगा, अमृता, घेसुरा, बागमती कृत सारा
मध्य बहथि लक्ष्मणा प्रभृति से मिथिला विद्यागारा ।
आ दोसर दिश वर्तमान नेपाल के राजधानी में एक सबल-सम्पन्न संगठन केर सुसुप्तावस्था! ई केहेन विडम्बना थिक?
पता लागल जे संस्थापक अध्यक्ष अमरेश नारायण झा सर के बाद मैथिल मारवाड़ी समथिंग सर्राफ सेहो एकर अध्यक्ष बनिकय मिथिला क्षेत्र के बासिन्दा सब मैथिल थिकैक से पर्यन्त सिद्ध कयने संस्था आइ गोटेक काबिल आ मिथिला के विभूति सभक जिम्मा में अछि। तखन ई सुसुप्तावस्था में कियैक अछि? कहीं सौदाबाजी त नहि भेल?
एहि संस्थाक सदस्यता विधान दर्ता करय समय मे 600 टका आ आजीवन सदस्यता लेल 5000 टका रहल। स्पष्ट अछि जे आर्थिक रूप सँ सबल संगठन के निर्माण के लक्ष्य रहल। एहि संस्था के पास करोड़ों रुपया मूल्य के जमीन सेहो कीनल अछि, जे प्राइवेट नाम सँ रजिस्ट्री अछि। एतय मिथिला भवन निर्माण के परिकल्पना अछि। राजधानी काठमांडू में मैथिल पहचान के प्रतिष्ठित करबय वला एक महान कीर्ति सम्भव अछि एतय। तखन एकर निरीहता कियैक?
टाउन प्लानिंग में पर्यन्त पड़ल ओहि जमीन पर शीघ्र मिथिला भवन बनय, समस्त मैथिल एहि लेल शुभकामना संग समुचित योगदान सेहो करता।
आशा करैत छी जे जिम्मेदार व्यक्तित्व लोकनि एहि पर ध्यान देता!
हरि हर!!


text:
राहुल झा, बनगाँव, सहरसा। सितम्बर ६, २०१५. मैथिली जिन्दाबाद!!
मिथिलाक एक सुप्रसिद्ध गाम – विद्वान् तथा कुशल जनशक्तिक मूल भूमि – बनगाँव, सहरसा जिला मे कृष्ण जन्मोत्स्व लगभग १७०० ई. सँ मनायल जा रहल अछि। कहियो गामक एकमात्र ब्राह्मण परिवार (मूल सरिसवे) द्वारा कैल जा रहल छल जेकरा बाद मे बाबाजी (लक्ष्मीनाथ गोसाईं) केर सुझाव-निर्देशानुसार समूचा गाम मिलिजुलि कय मनाबय लागल। तहिया सँ कृष्णाष्टमी एहि गामक समस्त जनमानसक मुख्य पूजाक रूप मे स्थापित होएबाक किंवदन्ति जगजाहिर अछि।
बनगाँव केर आसपड़ोसक गाम सँ सेहो विशाल संख्या मे ग्रामीण सब एहि ठामक कृष्णाष्टमी देखय लेल अबैत छथि। ई मेला ३ दिन धरि चलैत अछि। एहि अवसर पर सांस्कृतिक नृत्य आदिक आयोजन सेहो कैल जाइछ। तहिना एहि अवसर पर बाबाजीक मनपसन्द खेल कबड्डीक आयोजन कैल जाइछ जाहि मे गामक लोक सामूहिक रूप सँ भाग लैत छथि।
भगवान् श्रीकृष्ण केर नव मूर्ति बनाय विध-विधानपूर्वक पूजा-अर्चना कैल जाइछ। बिसर्जन उपरान्त एहि ठाम कीर्तन आरंभ होइत अछि जे अनंत पूजा धरि चलैत अछि।
शनि दिन ५ सितम्बर केँ बनगाँव बाबाजी कुटी मे आयोजित तीन दिवसीय कृष्ण जन्माष्टमी मेलाक उद्घाटन संत खयाली खां केर बंगला पर मुख्य अतिथि जिला एवं सत्र न्यायाधीश रूद्र प्रकाश मिश्र द्वारा दीप्ति प्रज्ज्वलन करैत कैल गेल। ओ कहला जे बनगाँव साधु-संत केर नगरी थीक जतय संत लक्ष्मीनाथ गोसाईं समान महासंत निवास केलनि। ओ युवा पीढी मे नशाक बढैत प्रचलन पर दु:ख प्रकट करैत अपील केलनि जे नशा मुक्त समाज बनाउ आ गामक ऐतिहासिक महिमा केँ बरकरार राखू। बाबा लक्ष्मीनाथ गोसाईं द्वारा बनगाँव मे कृष्ण जन्माष्टमी मेलाक शुरूआत कैल गेल छल। ओ लोक सब सँ मेला मे आपसी भाइचारा आ सौहार्द्रता बनेने रहबाक लेल सेहो आग्रह केलनि आ युवा वर्ग सँ सही मार्ग पर अग्रसर होयबाक संकल्प दियौलनि।
समारोह केँ अपर सत्र न्यायाधीश अरूण कुमार झा, नन्द किशोर गुप्ता, सब जज ब्रजेश पाणडेय सेहो संबोधित केलनि। समारोहक अध्यक्षता गामक बुजुर्ग शिक्षाविद् तथा नेतरहाट आवासीय विद्यालयक पूर्व प्रधानाध्यापक अभिमन्यु खाँ केलनि आर कार्यक्रमक संचालन विरेन्द्र कुमार झा अनिष द्वारा कैल गेल। अतिथि लोकनि केर स्वागत पाग तथा चादर भेट करैत कैल गेल।
जन्माष्टमीक शुभ अवसरपर बनगाँव नगरी भक्तिमय वातावरण मे आकंठ डूबल अछि। पंडित रघुवंश झा कहलनि जे भगवान् श्री कृष्ण केर अवतार भाद्रपद केर कृष्ण पक्षक अष्टमी तिथिक मध्यरात्रिकाल मे अत्याचारी कंस केर विनाश करबाक लेल भेल छलन्हि। भगवान् स्वयं एहि पृथ्वी पर आजुक दिवस अवतरित भेलाह ताहि कारण आइ कृष्ण जन्माष्टमीक रूप मे मनाओल जाइत अछि। भगवान् कान्हाक मोहक छवि आर रासलीला देखबाक लेल दूर-दूर सँ लोक सब बनगाँव पहुंचल छल। समारोह मे ग्रामीण केर अलावा विधायक डॉ. आलोक रंजन, पूर्व विधायक संजीव झा, सुमन समाज, गणेश झा, प्रो. अरूण खाँ, मुखिया धनंजय झा, शक्ति नाथ मिश्र, गणेश खाँ, अरविन्द मोहन खाँ, साजन खाँ, अधिवक्ता शशि शेखर मिश्र, भोला खाँ, टुन्ना मिश्र, मिहीर झा, मोहन कुमर पाठक, विलास चौधरी, आदिक उपस्थिति रहल छल।


text:
आमसभा से शिक्षा बचाओ सम्मेलन केर उदघाटन कायल जेबाक अछि। आमसभा के प्रो.वसी अहमद, जेएनयू केरपूर्व अध्यक्ष कन्हैया कुमार, मशहूर चिकित्सक डॉ. एए हई, डॉ. सत्यजीत, डॉ. एमसी अरूणन, प्रो. मधु प्रसाद, सुर्जीत थॅकचॉम, प्रो. ज्हात्स तरह्यूजा, विपिन सिंह, बृजेश यादव, प्रो. हेतुकर झा सहित आन साहित्यकार सेहो संबोधित करथिन।
आमसभा के बाद पुस्तकालय परिसर स्थित देवी वैदेही सभागार मे शिक्षा बचाओ सम्मेलन केर शुरुआत होयत। एहि सम्मेलन मे सेहो देश व विभिन्न राज्य सभक साहित्यकार व विद्वतजन अपन विचार राखथिन्ह। शिक्षा बचाओ सम्मेलन पर आयोजन के दोसर दिन सोमवार के सेहो दिग्गज सभक भाषण होयत। वार्षिकोत्सव के तेसर, चारिम व पांचम दिन विभिन्न तरह के प्रतियोगिता, सांस्कृतिक कार्यक्रम आदि केर आयोजन होयत। ऐहिक अलावा पांच दिन धरी पुस्तकालय परिसर मे पुस्तक प्रदर्शनी केर आयोजन व पुस्तक बिक्री केंद्र सेहो खोलल जायत। कार्यक्रम ल'के पूरा क्षेत्र मे प्रचार-प्रसार सेहो कायल गेल अछि। कार्यक्रम लेल पूरा इलाका मे उत्साह के माहौल देखल गेल।


text:
नोएडा, भारत। नवम्बर २७, २०१५. मैथिली जिन्दाबाद!!
नोएडा – एनसीआर मे समारोहपूर्वक सामा-चकेबा विसर्जनोत्सव मनायल गेल। शिव शक्ति सोसाइटी – नोएडा द्वारा सेक्टर ७१ मे हरेक वर्ष एहि पावैन केँ राष्ट्रीय पर्व केर रूप मे मनायल जाएत अछि। एहि सोसाइटी मे अधिकांश मैथिल सदस्य लोकनि आबद्ध छथि आर अनेकों वर्ष सँ एहि परंपरा केँ गाम-घर सँ दूर पर्यन्त जिन्दा रखने छथि। गैर-मैथिल समाज व राजनीतिक क्षेत्र सँ सेहो अनेकानेक नेतागण आदि एहि समारोह मे बैढ-चैढकय हिस्सा लैत छथि। एहि बेरुक समारोह मे बाबा विद्यापति केर स्मृति सेहो आयोजित कैल गेल छल।
सोसाइटीक अध्यक्ष विश्वंभर ठाकुर कहलैन जे एहि समारोह मे समूचा एनसीआर सँ गणमान्य व्यक्तित्वक सहभागिता होएत अछि। मैथिली फिल्म तथा संगीत क्षेत्र मे अग्रणी कलाकार लोकनि केँ सेहो नीक अवसर देल जाएछ। तहिना मिथिला संस्कृति प्रति सेवाक भावना सँ लागल विभिन्न अभियानी लोकनि केँ सेहो सहभागिताक अवसर भेटैत अछि। सब सँ बेसी महत्वपूर्ण एहि ठामक सर्ववर्गीय सहभागिता रहैत अछि। मिथिलाक बाहरो सँ विभिन्न संस्कृतिक लोक सबकेँ हमरा लोकनिक संस्कृति व संस्कार सँ परिचिति भेटैत छन्हि।
शिव शक्ति सोसाइटी (रजिo) नोएडा द्वारा आयोजित दिनांक 25-11-2015 शामा- चकेबा विसर्जनोत्सव सह बाबा विद्यापति स्मृति समारोहक किछु दृश्य पहिल डाला फेरक जाहि मे संस्थाक महिला सदस्या सब, दोसर भगबतीक बंदनाक श्रीगणेश करैत मैथिल गायिका अंजु झा आ तेसर मे दीप प्रज्वलीत करैत संस्थाक अध्यक्ष विश्वम्भर ठाकुर, बायँ सँ नोएडाक वर्तमान बिधायक श्रीमती बिमला बाथम, मुन्ना शर्मा, खेलन झा आओर अन्य।


text: नई दिल्ली। सरकारी कंपनी ओएनजीसी, एनटीपीसी आ कोल इंडिया (सीआईएल) क बंद पड़ल एक-एकटा यूरिया प्लांट कए दोबारा शुरू करबाक बाट साफ भ गेल अछि। अगिला चार वर्ष मे करीब 18 हजार करोड़ क खर्च आउत। घरेलू उत्पादन कए बढ़ाकए, आयात पर निर्भरता कए कम करबा लेल सरकार पीएसयू कंपनी उत्तर प्रदेश, बिहार आ झारखंड मे दोबारा उत्पादन शुरू करबा लेल कहलक अछि। प्रधानमंत्री कार्यालय (पीएमओ) पुनरोद्धार योजना क रूपरेखा कए तैयार करबा लेल उर्वरक मंत्री अनंत कुमार, पेट्रोलियम मंत्री धर्मेन्द्र प्रधान आ बिजली आ कोयला मंत्री पीयूष गोयल क एकटा उच्चस्तरीय बैसार भेल। सरकारी गैस कंपनी गेल इंडिया लिमिटेड कए उत्तर प्रदेश क जगदीशपुर आ पश्चिम बंगाल क हल्दिया तक पाइपलाइन बिछेबाक काज मे तेजी अनबा लेल कहल गेल अछि। सूत्र क अनुसार बरौनी मे यूरिया प्लांट क पुनरोद्धार लेल ओएनजीसी, हिन्दुस्तान फर्टिलाईजर कारपोरेशन लिमिटेड (एचएफसीएल) कसंग साझा उपक्रम तैयार करत। भारत क यूरिया उत्पादन वित्तवर्ष 2015-16 मे रिकॉर्ड 2.45 करोड़ टन क स्तर कए छूलक अछि । जखनकि देश क कुल यूरिया मांग तीन करोड़ टन अछि। शेष बचे हिस्सा कए आयात क जरिए पाटल जाइत अछि।


text: पटना । बिहार सरकार सूचना कानूनक तहत कॉल सेंटर खोली कए जे इतिहास रचने छल, तकरा फेर दोहरा देलक। नरेगा मे व्याप्त भ्रष्टïाचार पर लगाम लगेबाक उद्देश्य स बिहार सरकार नरेगा कर्मी लेल राज्य स्तर पर कॉल सेंटर खोलबाक निर्णय ल कए फेर देश मे अगुआ भ गेल । देश मे इ अपन तरहक पहिल कॉल सेंटर अछि। सरकारक कहब छैक जे एहि स नरेगा मे बिचौलिया क भूमिका खत्म करबा मे सफलता भेटत। एहि संबंध मे बिहार सरकारक एकटा पैघ पदाधिकारीक कहब अछि जे इ कॉल सेंटर गाम मे चली रहल विभिन्न योजनाक तहत भ रहल काजक सेहो जानकारी देत। जाहि स अकुशल कर्मी कए ठगबाक धंधा पर लगाम लागत। एहि स पूर्व मुख्यमंत्री नरेगा मे व्याप्त भ्रष्टïाचार कए खत्म करबा लेल ई-शक्ति कार्ड योजनाक शुरुआत केने छलाह। जेकर माध्यम स करीब दस लाख नरेगा लाभार्थी कए सूचीबद्घ करबा लेल समार्थ टेक्नो लिमिटेड कए जिम्मा सौंपल गेल छल। समार्थ टेक्नो लिमिटेड क बिहारक निदेशक बीके मिश्रक अनुसार योजनाक पहिल चरण मे पटनाक जिलाक 23 ब्लॉक क 1300गामक 10लाख लोक कए इ-शक्ति कार्ड उपलब्ध कराउल जाइत। जाहि स ओकर मेहनतक पाई ओकरा सीधा भेट सकत।


text:
लेख
– वाणी भारद्वाज
दुर्गापूजा आ हरश्रृंगार फूलक सुगंध
आइ भोर पार्क मे टहलय काल मे हरश्रृंगार गाछ मे फूल लागल आ जमीन पर खसल देखिकय मोन विचलित कऽ देलक. अपन नेनपन केर दुर्गापूजा धक् सं मोन पड़ि गेल. कोइलख गामक भगवती स्थान, मा भद्रकाली प्रांगण मोन पड़ि गेलीह. ओना आन गाम जेकाँ कोइलख मे दुर्गा मा केर मूर्ति नहि बनैत छैन्ह. कियैक तँ मा भद्रकाली जेना अपन भव्य छवि सं दसो दिशा मे अपन भव्यता पसारने रहैत छलथिन्ह. आइयो दुर्गापूजा सुनिते भगवती स्थान केर दृश्य घुमय लगैत अछि. बहुतो जगहक दुर्गापूजा देखलहुँ मुदा कोइलख गाम सन नहि. कलस्थापन केर भोर सं गामक बच्चा सब दुर्गा चालिसा आ संगहि बुजुर्ग सब अपन हाथ मे दुर्गासप्तसतीक पोथी लय आ लोटा मे अछिञ्जल भरने भगवती स्थान चलि जायत छल. मंदिर केर बरामदाक चारूकात आमने-सामने बैसि पाठ करय लगैत छल. तहिना गामक बुजुर्ग महिला सब अपन पोती वा नातिन केँ संग लय भगवतीक पूजा करय जाइत छलीह. पहिलका समय छल जे प्रसाद मे अक्षत आ चीनी सब चढबैत छलीह आ भगवती ओतबो मे सब पर प्रसन्न रहैत छलथि. हमहूँ अपन माँ संग दसो दिन भगवती स्थान जाइत छलहुँ. एक दिन पहिने साँझ मे हरश्रृंगारक गाछक नीचाँ साफ सुथरा कय गोबर सं नीपिकय छोडि दैत रही आ भोरे-भोर पहिने भरि डाली फूल बिछैत रही. भरि डाली फूल भगवती केँ चढबैत छलहुँ. आ साँझ मे गामक कनियाँ सब दर्शन लेल जाइत छलीह. पूजा मे खास रौनक सप्तमी, अष्टमी आ नवमी केँ रहैत छल. तीनू दिन भोर सं बलिप्रदान होइत छल. भरि गामक लोक अपन छागर लय केँ भगवती मन्दिर अबैत छलथि, बलिप्रदान करवा सब गामपर जाइत छलाह. साँझ मे तीन बजे सं कुमारि-कन्या-पूजन होइत छल. भरि गामक कुमारि केँ नोत पड़ैत छलन्हि आर सामूहिक कुमारि-भोज होइत छल, कुमारि सबकेँ अंगोछा आ खोंइछ दय बिदाह कयल जाइत छलन्हि. फेर आठ बजे सं भव्य आरती होइत छल. तीनू दिनक प्रसाद तीन रंगक चढैत छलन्हि. कनिये मोन अछि, एक दिन चिक्कस वाला, एक दिन लड्डू आ एक दिनक मखानक खीर चढाओल जाइत छलन्हि. मजाक मे कहल जाइत छलैक जे धूल ढेला आ कादो. तीनो दिन आरती काल गामक नवकनिया सब अपन सासु मा दियादिनी संग आबैत छलीह. पूरा प्रांगण बौआसिन सब सं भरि जाइत छल. कनियाँ सब लंबा-लंबा घोघ तनने, आ घोघ तोर सं गप्प करैत! विहंगम दृश्य होइत छल. पता नहि कनियाँ सब घोघ तोर सं की देखैत हेथिन्ह. कोइलख मे तीन टा टोल छलैक, तीनू टोलक कनियाँ सब आबैत छलथिन्ह. भगवती स्थान ऐहन जगह जतय बिना काज परोजन के बिना लियौनक सब केँ सब सं भेटघाट होइन्ह. समूह-समूह मे बंटल लोक आ आपस मे सबकेँ हेम-छेम भऽ रहल अछि – बहुत सुन्दर दृश्य रहैत छल. कनियाँ सब कनी निश्चिन्त आ कनी हड़बड़ायल सेहो जे ‘कनिया आब चलू’. सासु माँ केर आदेशक जेना इन्तजार रहैत छलन्हि. आब त सबकिछु बदैल गेल अछि. तहिया कनिया सब अन्हारो मे घोघ तानि कऽ चलैत छलीह. बच्चा सब मे बेस उत्सुकता! हम घोघ तानल काकी केँ नीचा सं हुलकी मारिकय मुंह देखैत छलियन्हि. पहिने कनियाँ सब लजाइत छलीह. आब समय साल बदलि गेलैक अछि. आरतीक प्रसाद वितरणक बाद नाटक शुरू होइत छलैक. गामक बुजुर्ग पुरुष सब लीड रोल खेलाइत छलाह. किछु पात्र केर नाम एखनहुँ मोन अछि. गामक युवा माउथ ऑरगन बजा गीत सुनबैत छलाह. गामक पुरुष सब भरि राति बैसि नाटक देखैत छलाह. पहिने मनोरंजनक साधन यैह सब छल. कनीकाल हमहुँ सब अपन उम्रक बच्चा सभक संग बैसिकय देख लैत छलहुँ. आनो-आन गाम सं लोक सब आबैत छलखिन्ह. दशमी दिन सब ज्येष्ठ अपना सँ छोट केँ जयंती देलाह आ छोट अपना सं पैघ के पैर छूबिकय गोर लगैत छलाह. आइयो एहिना मोन पड़ैत अछि दुर्गापूजा. बलिप्रदान केर प्रसाद आठ दस बूट्टी प्रसाद, कोना बनत आ कोना छोड़ल जाय, एहि दुविधा मे. कनिये आर कियो द जइतय ई आस मे! आब बहुत किछु बदलि गेलैक. समय बदलि गेलैक. मुदा नेनपनक स्मृति ओहिना आँखिक सोझाँ घुमि जाइत अछि.


text:
दर्शन-विचार
– प्रवीण नारायण चौधरी
कि कहैत अछि अपन शास्त्र-पुराण
उमेर केर आजुक पौदान धरि अबैत ई बात कतेको बेर मस्तिष्क मे आयल अछि जे शास्त्र-पुराण केर वचन आखिर हमरा सब वास्ते एतेक महत्वपूर्ण कियैक मानल जाइछ। आब ई प्रश्न गुरुजन सँ पूछब त ओहो लोकनि कहता जे ओ सिद्ध कयल सत्य (प्रमेय, अकाट्य वचन सभ) थिक। मानव केँ ओहि अनुरूप अपन जीवन केँ संचालित करबाक चाही ताहि लेल एकटा निर्दिष्ट मार्ग सभ थिक। ओहि मार्ग सँ चलला सँ गन्तव्य धरि आसानी सँ पहुँचि सकैत छी। सच ईहो छैक जे माता-पिताक छत्रछाया मे जन्म आ पालन-पोषण पाबि हमरा लोकनि सब दिने एहि तरहक निर्दिष्ट मार्ग पर अपन जीवन केँ संचालित करबाक आदी बनि गेल रहैत छी। आर योग्य गुरुजन केर शिक्षा-दीक्षा सेहो हमरा सभ केँ एहिना उचित मार्गदर्शन करैत अछि। स्वयं केर सोचबाक आ करबाक क्षमता तदनुसार विकसित होइत रहैत अछि। आर आब जखन स्वयं उचित-अनुचित केर विचार करय योग्य भेलहुँ आर एहि विषय मे सोचब कि आखिर हमरा सभक शास्त्र-पुराण केर वचन थिक की – तैयो जवाब ओतबे भेटत।
एक बेर कथा सुनि रहल छलहुँ शुकदेव जीक एहि धराधाम मे पदार्पण केर – ओ जन्म लेबाक समय सँ अमरतत्वक ज्ञान प्राप्त लोक छलाह। एहि धराधाम मे अबिते ओ किनको सँ कोनो बात कएने जन्महि भेल अवस्था अर्थात् नंगटे जंगल दिश प्रस्थान कय गेलाह। इहलोक मे हुनक पिता व्यासदेव केँ अपन पत्नीक गर्भ सँ एतेक कठिनताक बाद हुनक जन्म होयबाक कारण पुत्रमोह भेलन्हि – ओ हुनका रोकबाक लेल किछु वचन बजलाह। ताहि पर पलैटिकय शुकदेव जी हुनका सँ ‘केहेन पिता, केहेन पुत्र, के माता, के पिता, आदिक’ तत्त्वबोध करेबाक हिसाब सँ बहस करैत स्वयं केर स्वतंत्र बाट मे कोनो तरहक बिघ्न-बाधा उत्पन्न करबाक लेल मायाजनित बात करय सँ रोकलाह। लेकिन कालान्तर मे एक दिन एहेन समय अबैत अछि जे ओ ज्ञानी शुकदेव जी एहि धराधाम केर किछु घटना-परिघटना सँ जिज्ञासू बनि व्यासदेव सँ ताहि बातक मर्म बुझबाक प्रयत्न कयलनि। आर फेर व्यासदेव हुनका सँ गृहस्थी धर्म, इहलोकक माता-पिता, सखा-परिजन, बन्धु-बान्धव आदिक वृत्तान्त सब सुनौलन्हि। तैयो हुनकर जिज्ञासा शान्त नहि भेलन्हि आर ओ व्यासदेव सँ जिज्ञासा-पर-जिज्ञासा करैत गेलाह, व्यासदेव तदनुसार हुनका योग्य गुरु जनक महाराज सँ गृहस्थी धर्म आ मानवोचित कर्म आदिक समुचित बोध हेतु शिक्षा-दीक्षा लेबाक वास्ते सुझाव देलनि। एवम् प्रकारे शुकदेव जी जनकजीक शिक्षालय मे आबिकय मानवोचित धर्म-कर्मक विशद ज्ञान प्राप्त करैत छथि आर फेर गृहस्थी धर्म केर निर्वहन करबाक संग अपना पास रहल अकूत ज्ञान सँ मानव कल्याणक वास्ते स्वयं केर जीवन संचालित करबाक संकल्प लैत छथि। आइ जे एतेक गहींर श्रीमद्भागवतकथा हमरा सभ केँ सुलभ अछि तेकर प्रथम वाचन हुनकहि श्रीमुख सँ भेल कहल जाइछ।
तुलसीदास जीक आत्मकथा मे पढू आ गौर करू – एक निरीह आ असहाय बालक, जेना-तेना जीवनयापन करितो योग्य गुरु लोकनिक सान्निध्य पाबि शास्त्र-पुराण केर कथादि श्रवण करैत गृहस्थी मे प्रवेश करैत छथि आर धर्मपत्नीक प्रति प्रेमाशक्ति मे संलिप्त वैह धर्मपत्नीक किछु कड़ू बोल सुनि भगवत्मार्ग पर अग्रसर भऽ जाइत छथि। पुनः सत्संग आ शास्त्र पुराण केर अध्ययन – कथा श्रवण आदिक सहारे स्वयं केँ लिखय सँ रोकि नहि पबैत छथि आर बेर-बेर संस्कृत मे लिखबाक प्रयत्न कयला उत्तर आत्मसन्तोष नहि भेटबाक व अपन मातृभाषा (अबधी) मे नीक कथा-वाचन करबाक प्रेरणाशब्द सुनि जन-जन केर सहजताक हिसाबे राम कथा (रामायण) अबधी मे लिखब आरम्भ करैत छथि। आइ हुनकर लिखल ‘रामचरितमानस’ एहि तरहें हमरा सभ केँ प्राप्त अछि जे एतेक सहज, सरस आ सुमधुर ढंग सँ ईश्वरचरित आ गूढ तत्त्वादिक विवेचना कएने अछि जे घर-घर मे ई पवित्र पोथी सम्पत्ति बनि गेल अछि। जनसाधारणहु केँ स्वाभाविक सहजता सँ आकृष्ट करैत अछि तुलसीकृत् रामायण।
महाकवि विद्यापति द्वारा तुलसीदास सँ सैकड़ों वर्ष पूर्वहि एहिना जनभाषा (मैथिली) मे ई कहैत कार्य कयलनि जे ‘देसिल वयना सब जन मिट्ठा’ – आमजन द्वारा बाजल जायवला भाषा सब केँ प्रिय होइत छैक। आर एहि तरहें आन कोनो कवि एतेक लोकप्रिय नहि भेलाह जतेक कि विद्यापति आर हुनक ‘पदावली’ जन-जन केर कंठ धरि पहुँचि गेल। भावपूर्ण रचना – राधा-कृष्ण केर चरितक गान होइक अथवा महेसवानी अथवा नचारी या फेर आमजनक जीवनशैली सँ जुड़ल विभिन्न रस आ माधुर्य सँ ओत-प्रोत जनवाणी। मिथिला मे एकटा खास जाति-समुदाय भेटैत अछि ‘गन्गाईं’ जे ‘विदापत नाच’ केर माध्यम सँ महाकविक रचना गाबि-गाबि आ नाचि-नाचिकय जनसाधारण के नटुआ नाच केर शैली मे जीवनक गूढ रहस्य सभ वर्णन करैत अछि। मुलगेन आ नटुआ सहित एक विशेष शैलीक नाच थिकैक विदापत नाच, जनकवि केर रूप मे विद्यापति सेहो गानल जाइत छथि कियैक तऽ शास्त्र-पुराण केर वचन केँ बड़ा सहजता सँ जनसाधारण लेल सहज बनौलनि अपन रचनाक माध्यमे। आर यैह कारण छैक जे हुनका लेल कय तरहक किंवदन्ति आइ धरि जनमानस मे प्रसिद्धि पओने अछि। महादेव उगना बनिकय अपन भक्त केर सेवा करबाक आख्यान हो, गंगा स्वयं अपन धार मोड़ि विद्यापतिक अवसानक समय हुनकहि नजदीक पहुँचि गेलीह से आख्यान हो, यवन शासक हुनकर विद्याबल सँ राजाक प्राणदान देबाक बात हो, एहि सब मे विद्यापति द्वारा मानव समाज लेल उचित-अनुचित केर निरूपण करयवला शास्त्र-पुराण केर सहज चित्रांकन सँ लेल जा सकैत अछि।
एखनहुँ समाज मे आध्यात्मिक कथा-वाचन आ श्रवण केर महिमा सर्वविदिते अछि। कबीर या रहिमन होइथ आ कि सारंगीक धुन पर निर्गुण गेनिहार कोनो अनाम गुदड़िया बाबा – कीर्तन गाबिकय शास्त्र-पुराणादिक रहस्य गेनिहार कियो साधारण कीर्तनिये कियैक नहि होइथ – हम मानव लेल शास्त्रीय वचन आ पुराणक ओ कथा-गाथा जे जीवन संचालन लेल सहज मार्गदर्शन दैत अछि, ओ सभ कियो पसीन करैत छथि। हम मिथिलावासी त सहजहि अपन जीवनशैली ओहि मार्गचित्र अनुसार हँसैत-गबैत गुजारबाक आदी बनि गेल छी। तीरभूक्ति – पोखरि केर महार वा नदी-धारक किनार – ताहि ठाम अपन भुक्ति आ मुक्ति लेल जीवन चलेबाक परम्परा अपना ओतय रहल अछि। आर मानव केर कल्याण लेल दर्शनक खोज, शास्त्रार्थ, स्वाध्याय, यज्ञ, जप, तप, कीर्तन – यैह सब हमरा लोकनिक दिनचर्या रहल अछि। कतबो युगक मलिनता मे तप्त होइत रहब, जे मौलिक संस्कृति रहल वैह हमरा सभक मुक्तिगामी गन्तव्य रहल, रहत आ अछि। ॐ तत्सत्!


text:
Posts
18.11.2022 *गैस्ट्रो ओसोफेजिअल रिफ्लक्स बीमारी* पाचन तंत्र सँ सम्बंधित ई एक प्रमुख बीमारी अछि। ई बीमारी खान -पानक गड़बड़ी आ अनियमित दिन चर्याक कारणे अधिक लोक कें भs जाइत छन्हि। बस्तुतः जखन अमाशयक अम्ल बारम्बार उल्टा तरफ ओसोफेगस (मुँह सँ अमाशय तकक नली) मे आबय लागैत अछि तखन ओसोफेगस नलीक अन्तः देवाल पर जलन होमय लगैत अछि। एहि तरहक असामान्य स्थिति कें गैस्ट्रो ओसोफेजिअल रिफ्लक्स बीमारी* कहल जाइत अछि। लक्षण:-छाती मे जलनक अनुभूति होइत अछि। सामान्यतया खेलाक बाद ई जलन बढि जाइत अछि । राति मे लेटल अवस्था मे खास केs बढि जैत अछि।खायल भोजनक किछु अंश या खट्टा तरल मुँह मे ऊर्ध्वनिक्षेप होमय लागैत अछि। पेटक ऊपरका भाग मे तथा छाती मे दर्द भs सकैत अछि। भोजन घोंटै (swallow) मे सेहो दिक्कत भs सकैत अछि। एहि तरहक अनुभूति सेहो भs सकैत अछि जे , गला मे किछु लटकल अछि। अधिकतर लोक अपन एहि तरहक असामान्य स्थिति कें खान पान मे आ रहन सहन मे सुधार कय सुधार कs लैत छथि, किछु कें चिकित्सक द्वारा सुझाव कएल दवाइ खेला सँ सुधार भ जाइत छन्हि। किछु लोक कें विशेष परिस्थिति मे शल्य चिकित्सा करेबाक प्रयोजन सेहो पड़ि स
पाचन तंत्र।(Digestive System)
- Get link
- Other Apps
17.11.2022 पूरा शरीरक सबसँ छोट इकाई कोशिका होइत अछि। खड़बो कोशिका मिलि शरीरक संरचना करैत अछि। प्रत्येक कोशिका भोजन सँ पोषक तत्व लए ओकरा ऊर्जा मे परिवर्तित करैत अछि आ अपन अपन विशिष्ट कार्य करैत अछि। कोशिका सब मिलि उत्तक(tissue) बनवैत अछि। उत्तक सब मिलि अंग बनवैत अछि। अंग सब मिलि शरीरक अंगतंत्र बनवैत अछि। अंगतंत्र सब मिलि पूरा शरीर होइत अछि। ओही अंग तंत्र मे एक अंग तंत्र होइत अछि पाचन तंत्र। एकर अलावा सम्पूर्ण शरीर मे अलग अलग तंत्र काज करैत अछि । सब तंत्र अगर समुचित रूप सँ काज करैत अछि तँ शरीर पूर्ण स्वस्थ रहैत अछि। सब तंत्रक विषय मे कनियो मनियो जानकारी अगर होयत तँ आभास होयत जेअपनहि शरीर मे कतेक तरहक कार्य कतेक पद्धतिवार ढंग सँ भय रहल अछि। ई सब कार्य परमेश्वर द्वारा रचित प्रत्येक जीव मे स्वयं होइत अछि। ई सब परमेश्वरक व्यवस्थित शक्ति सँ होइत अछि। अगर हम सब कनी उपरो सँ अपना आप के खान पान तथा रहन सहन व्यवस्थित कय लेब तँ जीवन पर्यन्त स्वस्थ रहि सकैत छी। पाचन तंत्रक अलावा जे तंत्र सब होइत अछि ओ थिक परिसंचरण तंत्र, अंतःस्रावी तंत्र, उत्सर्जन तंत्र, प्रजनन तंत्र, तंत्रिका तंत्र, श्वसन तंत्र,
प्रतिऔक्सीकारक(Antioxidant)
- Get link
- Other Apps
14.11.2022 आइ हम शरीरक नीक स्वास्थ्य लेल एक महत्वपूर्ण विषय पर चर्चा कए रहल छी। विषय केर नाम अछि प्रतिओक्सीकारक। ओना ओकर अंग्रेजी नाम बहुत प्रचलित अछि जे कि एन्टीऑक्सीडेंट होइत अछि। अधिकतर चिकित्सक आ आहार विशेषज्ञ कहैत रहैत छथि जे फल खौ, हरियर सब्जी सब खौ, तरह तरह के लाभकारी चीज, जेना नेबो, आमला, आदी, लहसुन, हल्दी इत्यादि के अपन डाइट मे सम्मिलित करी ताहि लेल कहैत छथि। ओ कहैत छथि जे एहि सब चीज सँ एन्टीऑक्सीडेंट भेटत। आखिर एन्टीऑक्सीडेंट की होइत अछि ओकरा बारे मे जननै आवश्यक। एन्टीऑक्सीडेंट के बारे मे जानकारी सँ पूर्व जरूरी ई अछि जे सर्वप्रथम "फ्री रैडिकल" विषय मे जानी। "फ्री रेडिकल" शरीर मे मुक्त कण एकल कोशिकाक रूप मे होइत अछि। ई एकल कोशिका युग्म कोशिका होइ लेल भुखायल रहैत अछि। एहि लेल ओकर सतत प्रयास रहलाक कारण स्वस्थ कोशिका के क्षति पहुँचैत रहैत अछि। एहि तरहेँ स्वस्थ कोशिका ओकरा कारण निरन्तर क्षतिग्रस्त होइत रहैत अछि आ फलस्वरूप बीमार भ जाय लेल अधिक संभावना भ जाइत अछि। "फ्री रैडिकल"(मुक्त कण) शरीर मे पाचन क्रियाक फलस्वरूप बनैत रहैत अछि। प्रदूषण, धूम्रपा
उच्च रक्त चाप(Hypertension)
- Get link
- Other Apps
13.11.2022 आइ हम रक्त चाप संदर्भ मे चर्चा कय रहल छी। उच्च रक्त चाप देश मे अत्यधिक रफ्तार सँ बढि रहल अछि। एहि हेतु सजगता हेतु एकरा विषय मे जानकारी परम आवश्यक अछि। रक्त चाप शरीरक ओहेन स्थिति कें कहल जाइत अछि जखन रक्त केर दवाव धमनी पर बढ़य लागैत अछि। 120/80 सामान्य रक्त चाप होइत अछि। जखन ई 139/89 शीमा या ओहि सँ बढ़ैत अछि तखन विशेष ध्यान देनै आवश्यक भ जाइत अछि। ई एहि बीमारीक प्रथम अवस्था थिक। 180/120 या ओहि सँ अधिके तँ गम्भीर स्थिति होइत अछि। कम रक्त चाप भेनाइ सेहो ठीक नहि होइत अछि परञ्च एकर अति गम्भीर हेबाक संभावना रक्त चाप अत्यधिक (हाइपरटेंशन) तुलना मे किछु कम होइत अछि। रक्त चाप इंगित संख्या मे जे संख्या ऊपर दर्शायल अछि ओकरा सिस्टोलिक कहल जाइत अछि आ जे नीचा दर्शायल अछि ओकरा डायस्टोलिक कहल जाइत अछि। सिस्टोलिक, धमनी पर दवावक ओ पैमाना अछि जखन हृदय धडकैत अछि। डायस्टोलिक, धमनी पर दवावक ओ पैमाना छी जखन हृदय आराम स्थित मे होइत अछि आ,अर्थात 2 हृदय धड़कन केर मध्य स्थिति मे। जखन रक्त चाप बढ़ल रहैत अछि ओहना स्थित मे धमनी मे रक्त प्रवाह सामान्य रखैक लेल हृदय कें अधिक सक्रिय भ अधिक बेर धड़कय पड़ैत अछि अर
रक्त समूह(Blood Group)
- Get link
- Other Apps
12.11.2022 आइ हम विभिन्न तरहक रक्त समूह बारे मे चर्चा कय रहल छी। लाल रक्त कोशिका मे उपस्थित या अनुपस्थित एन्टीबॉडी तथा आनुवांशिक रूप सँ माता पिता सँ विरासत मे प्राप्त या अप्राप्त एंटीजन जे कि लाल रक्त कोशिकाक बाहरी सतह पर रहैत अछि , एहि सब आधार पर रक्तक विभिन्न समूह होइत अछि। मुख्यतया एहि सब आधार पर रक्तक चारि टा समूह होइत अछि। A, B, AB, और O अनुवांशिक रूप सँ विरासत मे लाल रक्त कोशिकाक बाहरी सतह पर प्रोटीन उपस्थित या अनुपस्थित सेहो रहैत अछि। जँ ई प्रोटीन उपस्थित रहैत अछि त ओकरा पॉजिटिव रक्त समूहक श्रेणी मे राखल जाइत अछि। जँ ई प्रोटीन अनुपस्थित रहैत अछि त ओकरा नेगेटिव रक्त समूहक श्रेणी मे राखल जाइत अछि। एकरा आर एच फैक्टर सेहो कहल जाइत अछि। एहि तरहेँ 8 प्रकारक रक्त समूह होइत अछि। "ए"पॉजिटिव "ए"नेगटिव "बी "पॉजिटिव "बी" नेगेटिव "एबी"पॉजिटिव "एबी"नेगेटिव "ओ" पॉजिटिव "ओ "नेगेटिव रक्त समूह" ए" मे ए एंटीजन लाल रक्त कोशिकाक वाहर मे तथा प्लाज्मा मे "एन्टी -बी "एंटीबॉडी होइत अछि। रक्त समू
विभिन्न प्रकारक रक्त सम्बंधित अन्य जानकारी।
- Get link
- Other Apps
11.11.2022 आइ हम मनुष्य रक्तक विषय मे आगाँ चर्चा कय रहल छी। लाल रक्त कण संख्याक एक सामान्य शीमा होइत अछि । ओहि सँ बेसी कम या बेसी अधिक भेनाइ ठीक नहि। ई सामान्य शीमा नीचा लिखल जा रहल अछि। महिला लेल -42 लाख सँ 54 लाख(लाल रक्त कोशिकाक संख्या)प्रति माइक्रो लीटर। पुरुष लेल- 47 लाख सँ61 लाख(लाल रक्त कोशिकाक संख्या)प्रति माइक्रो लीटर। ओही तरहेँ स्वेत रक्त कण संख्याक सामान्य शीमा नीचा निर्दिष्ट अछि। 4500 सँ 11000 प्रति माइक्रो लीटर। प्लेटलेट संख्याक शीमा होइत अछि 150000 सँ 450000 प्रति माइक्रो लीटर। लाल रक्त कोशिका, स्वेत रक्त कोशिका एवं प्लेटलेटक निर्माण अस्थि मज्जा मे होइत अछि। लाल अस्थि मज्जा मे मूल कोशिका(stem cell) होइत अछि तकरा हेमोसाइटो ब्लास्ट कहल जाइत अछि। लाल रक्त कोशिकाक सभ तत्व ओही हेमोसाइटोब्लास्ट सँ बनैत अछि। स्वेत रक्त कोशिकाक निर्माण अस्थि मज्जाक नरम टिसू मे होइत अछि आ ओकर विकास थाइमस ग्लैंड, लिम्फ नोड ,और स्प्लीन मे टी कोशिका तथा बी कोशिका रूप मे होइत अछि। प्लेटलेटक निर्माण सेहो अस्थि मज्जा मे होइत अछि। ओ मेगाकैरियोसाइट्स नामक कोशिका जे अस्थि मज्जा मे पाओल जाइत अछि
मनुष्यक रक्त
- Get link
- Other Apps
10.11.2022 आइ हम मनुष्य शरीरक रक्त विषय मे चर्चा कय रहल छी। शरीर भारक 7 प्रतिशत अंश रक्त होइत अछि। रक्त एक विशेष प्रकारक कोशिका होइत अछि जाहि मे 55% प्लाज़मा होइत अछि आ शेष 45% मे आवश्यकीय तत्व , स्वेत रक्त कण, लाल रक्त कण और प्लेटलेट होइत अछि। प्लाज़मा मे करीब 91प्रतिशत जल तथा करीब 9 प्रतिशत आन आन आवश्यकीय तत्व रहैत अछि । एहि तरहेँ रक्तक मुख्य घटक निम्नलिखित अछि। 1.प्लाज्मा:- शरीरक जाहि अंग के जल के आवश्यकता होइत छैक ओकरा दैत रहैत छैक। ओहि सँ रक्त चाप तथा रक्त संचार उचित रूप सँ बनल रहैत अछि। शरीरक अन्य हिस्सा मे हॉर्मोन, प्रोटीन तथा पौस्टिक तत्व सभ के आपूर्ति मे सहयोग करैत अछि। ऑक्सीजन और कार्बनडाईऑक्साइड के आदान प्रदान मे सेहो सहयोग करैत अछि। शरीरक तापमान सामान्य बनल रहैक , अहू प्रक्रिया मे सहयोग करैत अछि। 2. स्वेत रक्त कण:- मुख्य रूप सँ स्वेत रक्त कण के कार्य होइत अछि कोनो तरहक संक्रमण और बीमारी सँ शरीर के बचेनै। सुरक्षा ओकर मुख्य कार्य। स्वेत रक्त कण मे 5 प्रकारक घटक होइत अछि। ग्रेनुलोसाइट (न्यूट्रोफील, एसीनोफील, और बसोफील), मोनोसाइट तथा लिम्फोसाइट (टी कोशिका और बी कोशि


text:
एहि बेर हमर समय खराब छल। शायद जनता हमरा स नाराज अछि। एहन मे हमार बेसी उम्मीदवार संसद नहि पहुंचलाह। मुदा, फेर स समय बदलत। हमर पार्टी फेर स दम देखाउत। हम इ बुझाक कोशिश करब कि गलती कतय भेल। गलती स सबक लेल जाइत।
पटना। लोकसभा चुनाव मे भेटल करारा हार स पूर्व रेल मंत्री आ राष्ट्रीय जनता दल (राजद) प्रमुख लालू निराश त छथि, मुदा प्रधानमंत्री बनबाक हुनकर सपना एखनो मन मे जस क तस अछि। एकटा निजी समाचार चैनल कए देल साक्षात्कार मे ओ कहलथि जे हार आ जीत लोकतंत्र मे होइत रहैत अछि। जनताक फैसला हमरा मंजूर अछि, मुदा हम जनैत छी जे जनता एक बेर फेर हमरा जीता कए दिल्ली मे शक्तिशाली बनाउत। एहि बेर हमर समय खराब छल। शायद जनता हमरा स नाराज अछि। एहन मे हमार बेसी उम्मीदवार संसद नहि पहुंचलाह। मुदा, फेर स समय बदलत। हमर पार्टी फेर स दम देखाउत। हम इ बुझाक कोशिश करब कि गलती कतय भेल। गलती स सबक लेल जाइत। कमी दूर कैल जाइत। अंदरूनी विवाद कए जल्द स जल्द निबटाउल जाइत।ओ कहलथि जे एक न दिन ओ देश क प्रधानमंत्री जरूर बनताह। कखनो अपन आवास स आम लोक कए धकियाबै वाला लालू क अंदाज आब बदलि गेल अछि। दार्शनिक अंदाज मे ओ कहैत छथि जे जनता जनार्दन अछि । हुनकर आगू सब बौना अछि। राजद सुप्रीमो कहला जे हम या हमर पार्टी दूध मे खसल माछी क भांति नहि अछि। इ सवाल नहि उठबाक चाही जे कांग्रेस हमरा बाहर क रास्ता दिखा देलक। दरअसल दिल्ली मे ओकरे चलैत छैक, जेकरा लग सांसद क ताकत होइत छैक। हमारा लग सांसद कम अछि, त हम सत्ता मे ताकतवर कोनो भ सकैत छी। हालांकि, इ गठबंधन क दौर अछि। कोनो एकटा असगर पार्टी सरकार नहि बना सकैत अछि। लालू ओ खबरि कए सेहो खंडन केलथि, जाहि मे कहल गेल छल जे लालू आ कांग्रेस सुप्रीमो सोनिया गांधी क संबंध मे खटास आबि गेल अछि। हुनकर कहब छल जे गांधी परिवार स खटास हेबाक सवाल नहि उठैत अछि। कांग्रेस क अन्य नेता स सेहो कोनो मतभेद नहि अछि । हम सरकार मे पहिने कांग्रेस क साझीदार छलहूं। ओ समय क गप आओर छल , आब नव सरकार बनल अछि। समीकरण अलग अछि।


text:
पटना। चटख हरियर रंगक कालीन सन खास तरहक घास, कारि ग्रेनाइट स घेरल जलराशि, चंपा फूल क नव कियारी आ छोट-छोट बांस क झुरमुट। बुद्ध स्मृति पार्क मे सौंदर्य क बोध एहन जे नहि जानि किया पाथर सेहो एहि ठाम गुनगुना रहल अछि। -‘बुद्धं शरणं गच्छामि।Ó गुरुदिन दलाई लामा एहि पार्क क उद्घाटन करताह। पार्क हुनकर स्वागत लेल तैयार अछि।
पटनाक सबस खास स्थान पर बनल एहि पार्क क बीचोबीच स्तूप क ढांचा बनल अछि। बाहर स इ बहुत हद तक राजगीर क विश्व शांति स्तूप क अनुकृति लगैत अछि, मुदा स्तूप क बड़े गलियारा स ऊपर पहुंचबा पर आधुनिक स्थापत्य शैली क एहसास होइत अछि। स्तूप क चौड़ा गलियारा क पूरा जमीन ग्रेनाइट पत्थर स बनल अछि। स्तूप क भीतर कतेको ठाम स आबि रहल बुद्ध क अवशेष राखल जाएत। एकर दर्शन स्तूप क बाहर स भ सकैत अछि। एकरा लेल आधुनिक किस्म क शीशा क प्रयोग व्यापक स्तर पर कैल गेल अछि।
शीशा क दीवार क पाछु एल्यूमीनियम फ्रेम पर प्लाइवुड कए स्टाइलिश पेंट क संग फिट कैल गेल अछि। स्तूप क भीतरक हिस्सा कए केसरिया कपड़ा स झापि देल गेल अछि। स्तूप क बाहर क गलियारा जतए लोक महात्मा बुद्ध क अवशेष क दर्शन करताह, ओहि ठाम पैघ-पैघ झूमर लगाउल गेल अछि। आम तौर पर एहि तरह क झूमर बौद्ध मंदिर मे खूब देखल जाइत अछि। स्तूप क गुंबद क फीनिशिंग क काज मंगलदिन संपन्न भेल।
स्तूप क घेरा स बुद्ध स्मृति पार्क क चारू दिस क नजारा देखल जा सकैत अछि। गलियारा क घेरा सेहो सौंदर्यबोध क संग कारी पाथर स बनाउल गेल अछि। स्तूप क नीचा वाला हिस्सा मे चारू दिस जलराशि घेर कए छोट-छोट पोखरि बनाउल गेल अछि। स्तूप क उत्तर भाग मेडिटेशन सेंटर बनाउल गेल अछि। दक्षिण कात म्यूजियम आ चारि मंजिला पार्किग स्थल अछि। पश्चिम मे बांकीपुर जेल क ऐतिहासिक दीवार क हिस्सा अछि।
स्तूप, मेडिटेशन सेंटर आ म्यूजियम मे जेबा लेल अलग-अलग रास्ता अछि। म्यूजियम क निर्माण आधुनिक शैली मे भेल अछि। पश्चिम देश मे जेहन छत बनैत अछि ओहि तर्ज पर म्यूजियम क छत बनाउल गेल अछि। भवन क पाछु पैघ संख्या मे छोट-छोट बांस लगाउल गेल अछि आ चंपा क पैघ कियारी सेहो बुद्ध मंदिर क शोभा बढ़ा रहल अछि। मेडिटेशन सेंटर क नीचा सेहो बैसबाक व्यवस्था अछि। एहि ठाम सेहो शीशा क इस्तेमाल किछु एना भेल अछि जे एहि ठाम स स्तूप साफ-साफ देखाइत अछि।
बुद्ध स्मृति पार्क क पश्चिम हिस्सा मे बांकीपुर जेल क ऐतिहासिक दीवार क एकटा हिस्सा कए सुरक्षित राखल गेल अछि। एहि जेल क पुरान वाच टावर सेहो बचल अछि। स्वतंत्रता आंदोलन क सेनानी सबहक स्मृति मे एकरा सुरक्षित राखल गेल अछि, ताकि नव पीढ़ी एहि स प्रेरणा ल सकए। एहि स सटल बहुमंजिला पार्किग स्थल अछि जेकरा लेल रास्ता अलग स अछि। पार्क क एकटा खासियत इ सेहो अछि जे एहि ठाम पुरान सबटा गाछ कए ओहिना छोडि़ देल गेल अछि, जे बांकीपुर जेल क भीतर छल। परिसर कए कईटा पैघ छायादार गाछ एहि प्रकार स सुलभ भ गेल अछि। कुल मिला कए पटना मे घुमबा लेल इ एकटा आओर स्थान भ गेल…बस बाट ताकल जा रहल अछि जे दलाई लामा द्वारा 27 मई कए एकर विधिवत उद्घाटन क।


text:
विचार आलेख
– ओम प्रकाश महतो ‘वैद्य’, दरभंगा
कोयलीक क्रूरता
मधुमास बसंतक उषा काल मे वन-उपवन मे घूमबाक मजे किछ आर छैक, ताहु मे जँ कोयलीक कू-कू कान मे सुनाय दियऽ तखन तऽ सहजहि मन मयूर नाचय लागैत अछि । बालपनक ओ सुर मे सुर मिला कू-कू करब, पतझड़क बाद नव पल्लवित गाछ-वृक्षक डाढि-पात मे कोयली केँ तकबाक लेल स्वतः नजरि दौड़य लागैत अछि ।
जँ बसंत सब मौसमक राजा कहबैत अछि तऽ कोयलीक स्वर ओकर श्रृंगार थिकैक । एक तऽ बसंत प्रस्थानक बाद पुनः अगिला बरख बसंतक आगमने पर कू-कू सूनाइत अछि, सेहो कखनो-कखनो शायदे-संयोग । मोन कहैत अछि जे भगवान् एहेन कर्णप्रिय स्वर तऽ सदिखन गुंजायमान कियैक नञि राखने छथिन्ह ? कियैक ने ओकर वंशवृद्धि एतेक छैक जे सदिखन अनघोल करैत रहैय ई ?
मुदा वंशवृद्धि केर ध्यान अबितहि सँ कोयलीक वंशवृद्धि प्रक्रियाक कल्पना होमय लागल, आर, सहानुभूति घृणा मे परिवर्तित होमय लागल। कल्पना मे ओकर अण्डा देबाक क्षणक दृश्य आँखिक मार्ग सँ मोन मे उतरय लागल । सोचय लगलौंह, “आह ! मिसरी सन बोलीवाली केहेन स्वार्थी अछि ! एक त’ अपना खोंता बनबैक लूरि नञि छैक जे कौआक खोंता में अण्डा दैत अछि, ताहू पर ओकर क्रूरता केहेन तऽ कौआक अण्डा केँ चाङ्गूर सँ नीचां गीराकय फोरि दैत अछि । अपना वंशक वृद्धिक धून कतेक निष्ठूर बना देने छैक सर्वजन प्रिय चिक्कन-चूनमून कोयली केँ । अनजान कौआ ओकर देल अण्डा केँ अपनहि अण्डा बुझि जतन सँ सेबैत अछि, जखन ओहि सँ बच्चा बहराइत छैक, तेकरा ओ अपन बुझि दूर-दूर सँ अपन पेट काटि घोघ मे दाना लाबि ओहि बच्चा केँ पोसैत अछि। पैघ भेला पर रुप-रंग आ बोली भाषा सँ जखन ज्ञात होइत छैक जे ओ हमर बच्चा नञि अछि तहन कौआ माथ-कपार पीटय लागैत अछि आ झांटि-मारिकय ओहि कोयलीक बच्चा सबकेँ अपन खोंता सँ दूर बैलबैत अछि ।”
जो रे मक्कार कोयली ! तोहर माधुरी वाणीक प्रशंसा मे जतय कतेको कविक कलम धन्य-धन्य भेल अछि, ओतय तोहर वंशवृद्धिक प्रक्रियाक विभत्सता केँ की कहियौक से नञि फूराइत अछि ! ई प्रसंग आइ विश्व मातृभाषा दिवस पर खास तौर पर अपनहि किछु भाषाभाषी केर कोयली समान वंशवृद्धि करबाक प्रकृति पर मोन पड़ि गेल अछि । वाणी आ चाइल एतेक मधुर जे केकरो पता नहि चलि सकैत अछि जे संस्थारूपी वंशवृद्धि मे कतहु न कतहु कूचाइल पैसल अछि, आर ओहिना जेना कोयली अपन खोंता तक नहि बना पबैछ, कौआक खोंता मे जाकय अंडा छोड़ि ओकरे सँ पोसबबैत अछि आर… जेना ऊपर कहने छी । तखन कोयलीक मधुर वाणी समान संस्थाक बनब नहि जानि कतेक दूरगामी भऽ सकत ।


text: पटना। आब एपीएल श्रेणीक रोगी सेहो सरकारी अस्पताल मे मंगनी मे डायलिसिस क सुबिधा पौताह।एखन तक मात्र बीपीएल परिवार क रोगी कय ई सुबिधा स्वास्थ्य विभाग देवाक निर्णय लेने छल। वर्ष २०११ क सामाजिक, आर्थिक आ जातिगत जनगणना क आधार पर तैयार सूची क अनुसार ई सुबिधा देल जायत।एखन एपीएल रोगी से ७५० टाका लेल जाइत छल।स्वास्थ्य विभाग क एहि प्रस्ताव कय स्वास्थ्य मंत्री श्री मंगल पांडेय स्वीकृति करैत वित्त विभाग केँ पठौलन्हि अछि।वित्त विभाग क स्वीकृति पश्र्चात कैबिनेट से स्वीकृत भेला संता मुफ्त डायलिसिस सेवा लेल टेंडर आमंत्रित कयल जायत। राज्य क तेरह जिला क सदर अस्पताल मे ई सुबिधा स्थापित अछि। श्रीकृष्ण मेडिकल कॉलेज मुजफ्फरपुर आ बर्द्धमान मेडिकल कॉलेज, पावापुरी सहित सात अन्य अस्पताल में ई मशीन लगयबा हेतु बी ब्राउन कंपनी संग करार कयल गेल अछि।


text:
— उग्रनाथ झा।
मिथिला में आदिकाल सँ धर्म-कर्म आ शास्त्रिय विधानक प्रमुखता रहल अछि । चाहे ओ मंगल घड़ी हो वा अमंगल घड़ी मुदा हमरा लोकनि (मैथिल) चाहे कोनो जाती , वर्ग , उपवर्ग सं होए मुदा शास्त्रोक्त विधि सं बताओल गेल कार्य संपादित करबा मे यथा साध्य सदति अग्रणी रहलहुं अछि । हां एहि कार्य संपादन में हमरा सब जे यथासाध्य क्षमता अनुरुप स्वयं तैयार रहै छि । ओहि कार्यक संपादन हेतु योग्य एवं दक्ष मार्गदर्शक आवश्यकता होईछ जे आपन कार्यानुभव आ योग्यता सं संपूर्ण कार्य के संपादन करा सके । जे कार्य करौनिहार , कार्य केनिहार आ कार्य हेतु साधनक बीच समन्वय स्थापित क आभिष्ट प्रतिफलक माध्यम हो । समाज में सदति एहन व्यक्ति के उपस्थिति रहल अछि आ कार्यक प्रकृतिक अनुरूप भिन्न भिन्न नाम सँ जानल जाईछ ।
ठिक ओहिना जेना मिथिला में पाणिग्रहण संस्कार (विवाह) हेतु जे एहि तरहक आपन कर्तव्यक निर्वहन करैत छैथ हुनका घटक अथवा अगुआ कहल जाईत छन्हि। कमोवेश ई मिथिले नहि पुरा हिन्दुस्तान में विद्यमान अछि ।
कहैत चली जे मिथिला में आदिकाल सं घटकक स्थान बहुत सम्मानित आ पूजनीय रहल अछि । एहि पावन परिणयोत्सवक आयोजन हेतु कन्याक अनुकूल सुयोग्य वर केँ मिलान हेतु विद्वान योग्य व्यक्ती यथा पंडीत पुरोहित के देल जाएत छल किएक त संचार आ लोक संपर्क में हुनका सबहक पहुंच दूर दूर तक गाम घर में आ निक कुलशीलक परिवार मे रहै छलन्हि । जिनका योग्य वर अथवा कन्याक जानकारी रहैत छल । समाज में सम्मानित होएबाक कारणे हुनक प्रस्ताव पर उभयपक्षक मतभिन्नताक संभावना नगण्य रहैत छल । दुनू पक्षक तारतम्य स्थापित क वैवाहिक प्रस्ताव निश्चित करै छलाह । तत्पश्चात पंजिकार सं परामर्श करा विवाह पंजीकृत क पाणिग्रहण कराबैथि छलाह । शुरुआत सं संपादन धरि निश्वार्थ सक्रिय योगदान करैत छलाह । एहि कार्य के ओ कोनो धार्मिक अनुष्ठान सं कमतर नहि आँकैत छलाह । वैवाहिक संबंध निश्चित करबा में घटकक स्थान महत्वपूर्ण रहैत अछि । दूनू पक्षक बीचक एहन कड़ी जे दू अज्ञात परिवारक बीच आत्मियताक जोड़ होथि ।
जेना जेना समाजिक स्तर बदलैत गेल घटकक स्तर परिवर्तीत होईत गेल । आब त वास्तविक आ आभासी दूनू तरहक घटक हमरा सबहक बीच उपलब्ध छैथ । मैरेज ब्युरो आभासी घटकक शानदार उदाहरण पेश क रहल अछि ।
आई के शैक्षणिक बौद्धिक आर्थिक विकासवादी समाज भले चांद पर चलि गेल हो मुदा वैवाहिक परंपराक ई महत्वपूर्ण कड़ी एखनहुं कोनो ने कोनो रूप में विद्यमान अछि । चाहे आधुनिकता वादी समाज हो वा परंपरावादी समाज । विवाहक कोनो भी स्वरूप हो कोनो ने कोनो रूप में घटक विद्यमान रहैत अछि । आधुनिक समय में युवा युवती के लव मैरेज पैरवी देखल जा रहल अछि एहुं में घटकक सुक्ष्मे भुमिका मुदा रहैत जरूर अछि ।जेना लड़का लड़का के बीच शुरुआती मेलजोलक क्रम में एक दोसरा के हिम्मत बढ़ेनिहार संगी बहिनपा से एक परकारक घटकक रूप मानल जा सकैछ । किएक त दूनू व्यक्ति के नजदीक आनबाक तारतम्य बैसेबाक जिम्मेदारी हुनके पर रहै छै । कोर्ट में विवाह के क्रम में गवाह स्वरूप पक्षकार से हो घटके स्वरूप अछि । जेना जेना हमरा लोकनि आपन मान सम्मान परंपरा के आधुनिकता के चद्दैर ओढ़बैत गेलहुँ ओहिना ओहिना घटक स्वरूप मलीन होईत गेल । मुदा विद्यमान अछि ।
वा एना कहि की परिणयोत्सव और घटकक बीच संबंध अटूट अछि आ आटूट रहत ।।


text:
दरभंगा। नेपालक विद्वान डा. उमेश कुमार झा ललन कहला अछि जे भारत नेपाल क संबंध बेटी रोटी क अछि। दूनू देश क बीच राजनीतिक स्थिति जे हुए मुदा सामाजिक आ सांस्कृतिक संबंध मे कोनो अंतर नहि पड़ल अछि। ओ मिथिला संस्कृत स्नातकोत्तर अध्ययन आ शोध संस्थान मे अंतरराष्ट्रीय संबंध क विकास मे बिहार क योगदान विषय पर आयोजित संगोष्ठी क उद्घाटन सत्र मे अंतरराष्ट्रीय संबंध बनेबा मे बिहार क महत्व पर प्रकाश दैत कहला जे एहि ठामक क्रियाकलाप स देश नहि विदेश सेहो लाभान्वित होइत अछि। राजनीति विज्ञान क विद्वान डा. श्रुतिधारी सिंह अपन व्याख्यान मे कहला जे वर्तमान समय मे अंतर्राष्ट्रीय राजनीति मे शांति आ युद्ध क संबंध मे सोच बदलल अछि। एहि मे कोनो न कोनो रूप मे सब राष्ट्र कए आणविक रूप स जुड़ब महत्वपूर्ण कारण अछि। पत्रकार अमलेंदु शेखर पाठक विषय परिवर्तन करैत कहला जे सांस्कृतिक साहित्यिक आ शैक्षणिक क्षेत्र मे उत्कृष्ट क्रियाकलाप क कारण अंतर्राष्ट्रीय संबंध बनेबा मे मिथिलांचल आ बिहार क महत्वपूर्ण स्थान रहल अछि। संगोष्ठी कए डा. श्रीपति त्रिपाठी, डा. सीके तिवारी आदि सेहो संबोधित केलथि।
ज्ञानक केंद्र बनत संस्थान: अखैरी
दरभंगाक प्रमंडलीय आयुक्त गोविंद नारायण अखौरी कहला अछि जे मिथिला शोध संस्थान बहुत जल्द ज्ञानक एकटा महत्वपूर्ण केंद्र बनत। ओ मिथिला संस्कृत स्नातकोत्तर अध्ययन आ शोध संस्थान मे अंतरराष्ट्रीय संबंध क विकास मे बिहार क योगदान विषय पर आयोजित संगोष्ठी क उद्घाटन सत्र कए संबोधित करैत कहला जे इ संस्थान मिथिलांचल क धरोहर अछि। इ साठ साल स काज क रहल अछि मुदा आधारभूत संरचना क अभाव क कारण एकर यथोचित विकास नहि भ सकल अछि। संस्थान मे उपलब्ध बहुमूल्य पांडुलिपि आ पुस्तक क ज्ञान कए आदान-प्रदान करबा लेल आ एहि ठाम एबा लेल जिज्ञासु कए आकर्षित करबा लेल एकर विकास क जरूरत अछि। आयुक्त संस्थान क निदेशक कए एकर विकास लेल एकटा प्रोजेक्ट तैयार करबा लेल कहलथि अछि। ओ कहला जे वर्तमान समय मे राज्य सरकार क ध्यान एहन संस्थान कए विकास दिस अछि। बहुत जल्द इ संस्थान ज्ञान क एकटा मुख्य केंद्र बनत।
maithili news, mithila news, bihar news, latest bihar news, latest mithila news, latest maithili news, maithili newspaper


text:
A Great Village of Mithila
Friday, October 11, 2013
Wednesday, October 9, 2013
लाजे हम भागि गेलौ :- सत्यनारायण झा
मेघनाद वद्ध नाटक के विषय मे कहैत छलौ ,एहि टीम मे जीवानंद मिश्र ‘जीवन’रावण
,हम राम आ भगवान मेघनाद बनल रहथि |एहिना विभिन्न पार्ट मे विश्वनाथ मिश्र उर्फ शंकरजी ,विजयनाथ झा ,भवनाथ मिश्र ,मुक्ति नारायण ,मोहन झा आदि सभ रहथि |मास्टर नर्सिंग नारायण मिश्र ,विद्यार्थी बहुत मेहनत करैत छलाह ओ पार्टो
लैत छलाह आ कास्टिंग सेहो तैयार करैत छलाह |नाटक नियत समय पर प्रारम्भ भेल |पुरा फिल्ड लोक सं भरल |४५ वर्ष पहिनेक किस्सा छैक |टेक्निक त’ ओतेक डेवलप नहि रहैक आने लोके ओतेक बुझैक ,जैह देखै से अजूबा लगैक |रावणक आवाज माइक पर लगैक जेना साक्षात रावण छैक |लक्ष्मण आ मेघनाद के युद्ध भ’ रहल छलैक आ मेघनाद शक्ति वाण के प्रयोग क’ देलकै आ लक्ष्मण मूर्छित भ’ जाय छैक |ओकर बाद रामक बिलापक सीन रहैक |जीवानंद जी रावण बनल रहथि ओ एकटा चादरि देह पर लय माइक पर गेलाह आ जनता के संबोधन केलनि जे सभ लोक शांत भ’ बैसू कारण एखुनका दृश्य राम विलाप अत्यंत मार्मिक आ सुन्दर अछि ,नाटकक अहम् भाग अछि ,पुरा श्रोता शांत ,यद्यपि जीबन जीक उद्घोषणा हमरा ठीक नहि लागल कारण ओ स्वं रावण छलाह ,हमरा समय नहि छल |स्टेज पर गेलौ |पार्ट ततेक नीक भेलैक जे बहुत लोक क’ नोर खसय लगलनि |पुरा श्रोता ग़मगीन भ’ गेलाह |आब असली बात पर अबैत छी |अंतिम सीन मे राम रावण क’ युद्ध होयत रहैक |अंत मे राम याने हम एकटा तीर रावण पर चला देलियैक |रावण के पेट मे लगलैक ,रावण राम के दुर्वचन कहैत पेट पकरि कहरति चारुकात घुमैत छैक आ रावण के पेट सं शोनितक धार फुटैत छैक आ ओ खासि परैत छैक |शोनितक बेलून ततेक नीक सं सेट रहैक जे लोक के भेलैक जे सही मे तीर लागि गेलैक आ सही शोणित खसैत छनि |दर्शक मे हल्ला उठि गेलैक |बहुत जोर हल्ला उठलैक |उद्घोषक कमलनाथ जी कतबो शांत करथीन मुदा लोक शान्ते नहि होयक |आगा के पार्ट रुकल रहैक |अंत मे रावण स्वं उठि लोक के शांत केलनि |रावण के उठैत हम लाजे पर्दा के पाछू भागि गेलौ आ लोक शांत भेलैक कि रावण फेर मूर्छित भ’ खसि परला |हमरा हिम्मत नहि भेल जे स्टेज पर जायब |हम पाछू सं माइक सं एनाउंस क’ देलियैक जे नाटक समाप्त भ’ गेल आ श्री रोहणी रमण झा सं प्रहसनक आनन्द लिअ |पर्दा खासा देलियैक |
सत्यनारायण झा के फेसबुक वाल सँ साभार
Saturday, April 6, 2013
Thursday, January 24, 2013
गामक प्रसिद्ध गुमती पोखर
पछवाड़ी दुर्गास्थानक नवनिर्मित भवन
Tuesday, December 18, 2012
विजय दिवस सैनिक परिजन के सम्मानित कायल गेल
अहि अवसर पर अखिल भारतीय पूर्व सैनिक सेवा परिषद द्वारा सैनिक के परिजन के शॉल द क सम्मानित कायल गेल। अहि में दानापुर, पटना आ जिला स अनेको सैनिक के परिजन उपस्थित छला। शहीद उमेश कुमार झा क पत्नी सुनीता देवी, मनोज कुमार झा क पत्नी उषा देवी, हरिवंश सिंह क पत्नी सविता देवी, त्रिवेणी पांडे क पत्नी मालती देवी, उमाकांत राय क पत्नी मीना देवी, इन्द्रजीत सिंह क पत्नी उर्मिला देवी आ सिपाही बी.के. ठाकुर क पुत्री डॉली कुमारी के सूबेदार रामाश्रय पांडे, असिस्टेंट कमांडेंट प्रवीण कुमार योगी पासवान, नायब सूबेदार सियाराम सिंह, महंथ चिरंजीव आदि सम्मानित केलैनी।


text:
12 फरवरी 2022 । मैथिली जिन्दाबाद!!
दहेज मुक्त मिथिला के संस्थापक अध्यक्ष सह अंतर्राष्ट्रीय संयोजक द्वारा देल गेल जानकारी अनुसार 20 फरवरी 2022 रवि दिन महात्मा गांधी के स्मारक स्थल राजघाट में दिल्ली समूह मिलन के आयोजन होयत। एकर संयोजक अंजू झा छथि। गांधी जी के सत्याग्रह जेकाँ मिथिला समाज सँ दहेज कुप्रथा हंटेबाक सत्याग्रह स्वरूप दहेज मुक्त मिथिला अभियान 10 वर्ष पूरा कयलक 2021 में आ एहि लेल एक स्मारिका के प्रकाशन कयल गेल अछि जेकर विमोचन सेहो कयल जायत। एहि स्मारिका अभियान केँ बढ़ि चढ़िकय सहयोग कयनिहार उद्योगपति ललित कुमार मिश्र केर प्रमुख आतिथ्य में स्मारिका विमोचन होयत। संगहि मिथिला के सब जिलाक लोक दिल्ली में बसल रहबाक कारण दिल्ली में समूह मिलन समारोह सेहो दूरगामी प्रभावोत्पादक हेबाक आशा जतायल गेल अछि। बेसी सँ बेसी लोक एहि में सहभागिता देथि से आह्वाहन कयल गेल अछि।
विज्ञप्ति के उतार:
प्रेस विज्ञप्ति
दहेज मुक्त मिथिला
मिथिलाक एकमात्र दहेज विरोधी संस्था सह अभियान
१२ फरवरी २०२२ । नई दिल्ली, भारत ।
प्रिय प्रेस मित्रगण,
३ मार्च २०११ केँ स्थापित दहेज मुक्त मिथिला विगत १० वर्ष सँ मैथिल समाज बीच मांगरूपी दहेज कुप्रथा सँ केवल स्वयं केँ निजात दिएबाक संकल्प लेल जनजागरण करैत आबि रहल अछि। फेसबुक तथा विभिन्न महानगर-नगर व गाम-ठाम आदिक व्हाट्सअप समूह मार्फत बेसी सँ बेसी दहेज मुक्त विवाह हो ताहि लेल समेकित प्रयास सब सदस्य लोकनि मिलिजुलि कय रहला अछि। लेकिन एखनहुँ एहि अभियान केँ माटि पकड़ेबाक लेल आर बेसी लोकक संग आ सहयोग के जरूरत बुझल जा रहल अछि। हम सब विद्यमान सदस्य सब एहि लेल निरन्तर प्रयास कय रहल छी जे एहि अभियान मे स्वेच्छा सँ बेसी लोक जुड़िकय विवाह जेहेन पवित्र आ आजीवन निर्वाह करयवला संस्कार मे देखाबा, आडम्बर आ फुइस-फटक के भौतिकतावादी प्रदर्शन सँ बचथि, सिर्फ देखाबा लेल बड़ा मुश्किल सँ आर्जन कयल धन-सम्पत्ति केँ एहि प्रदर्शन आ झूठक शान मे नाश नहि करथि। बस, अपने सब सेहो अपन-अपन कलम आ संचारकर्म संग उचित प्रकाशन मार्फत एहि अभियान केँ आगू जन-जन धरि पहुँचाबय मे मदति करी से विनम्र अनुरोध अछि।
संगहि आगामी २० फरवरी २०२२ दिल्ली स्थित महात्मा गाँधीक स्मारक स्थल राजघाट मे दिनक ११ बजे सँ २ बजेक बीच दहेज मुक्त मिथिला दिल्ली समूह मिलन समारोहक संग स्मारिका-२०२१ केर विमोचन कार्यक्रम होमय जा रहल अछि। संयोजिका अंजू झा केर नेतृत्व मे आयोजित ई कार्यक्रम मे दिल्लीक प्रांगण मे बसल सौंसे मिथिलाक लोक केँ आमंत्रित कयल गेल छन्हि।
विशेष रूप सँ एहि अभियान केर गतिविधि संचालन मे स्वयंसेवा सँ संरक्षण प्रदान कयनिहार कन्सोफार्मा के निर्देशक ललित कुमार मिश्र केँ प्रमुख अतिथि आ संगहि अपन-अपन लेख-रचना आ अंशदान सँ स्मारिका जेहेन मजबूत दस्तावेज केर प्रकाशन कयनिहार सब सरोकारवाला केर उपस्थितिक अपेक्षा कयल जा रहल अछि।
विदित हो जे दहेज मुक्त मिथिला अभियान द्वारा मांगरूपी दहेजक वगैर सैकड़ों विवाह प्रत्येक वर्ष संभव भ’ रहल अछि आर आगामी समय मे एकरा आर बेसी सुदृढ करबाक वास्ते वैवाहिक परिचय सभाक आयोजन दिल्लीक विभिन्न क्षेत्र मे करबाक योजना अछि। एहि सन्दर्भ मे सेहो २० फरवरीक मिलन समारोह मे सामुहिक चर्चा आ निर्णय कयल जेबाक संभावना अछि। चूँकि मिथिलाक्षेत्रक हरेक जिलाक लोक (नेपाल व भारत दुनू देश सँ) आइ दिल्ली मे उल्लेख्य संख्या मे रहि रहल छथि, आर छितरायल अवस्था मे रहबाक कारण वैवाहिक सम्बन्ध निर्धारण केर घोर समस्या देखल जाइत अछि, तेँ दहेज मुक्त मिथिला मंच केर सदिखन यैह प्रयास रहल आ रहत जे वैवाहिक सम्बन्ध निर्धारण आ सेहो मांगरूपी दहेज सँ मुक्त रखैत लोक सब केँ सुविधा उपलब्ध करायल जाय। एहि लेल दिल्लीक ई कार्यक्रम बहुत दूरगामी प्रभावोत्पादक होयत से आशा करैत छी।
अन्त मे, अपने सभक निरन्तर सहयोगक अपेक्षा करैत,
भवदीयः
प्रवीण नारायण चौधरी
दहेज मुक्त मिथिला
हरिः हरः!!
पुनश्चः कोविड प्रोटोकोल केर कारण यदि सार्वजनिक स्थान (यथा राजघाट मैदान) मे लोकक एकत्रित भेनाय प्रतिबन्धित रहत त सोम दिन धरि कार्यक्रम स्थल राजघाट सँ अन्यत्र लेल बदलल जा सकैत अछि। एकर निर्णायक घोषणा बाद मे कयल जायत। लेकिन राजघाट स्थित गाँधी स्मारक पर फूल-माला अर्पण करबाक कार्यक्रम सुनिश्चित अछि, तदोपरान्त अन्य वेन्यू (यथा दत्तोपन्त ठेंगड़ी भवन, कनाट प्लेस, नई दिल्ली अधिकतम संभावित) पर स्मारिका विमोचन कार्यक्रम राखल जायत। राजघाट पर सीमित लोक आ सीमित श्रद्धाञ्जलि कार्यक्रम करैत सब कियो फाइनल कार्यक्रम वेन्यू पर अओता। हरिः हरः!!


text:
सुभाषचंद्र झा, सहरसा। जुलाई २२, २०१५. मैथिली जिन्दाबाद!!
एखनहि किछु समय पूर्व प्रकाशित समाचार केर व्यापक असैर सहरसा समाज पर पड़ल । मैथिली जिन्दाबाद पर प्रकाशित एहि समाचार केर सोशियल मिडिया फेसबुक पर वायरल भेलाक बाद सहरसा बुद्धिजीवी समाज सहित युवा एकता सहरसा तथा अन्य समाजसेवी संस्था आदि द्वारा पूलिस पर दबाव पड़ल आ एकर परिणामस्वरूप आइये ओहि क्षेत्र मे जाय पूलिस द्वारा छापामारी करैत ओहि बंधक बनायल बच्चा केँ मुक्त करायल गेल।
संघर्षरत महिला अपन बच्चा केँ पाबि संपूर्ण मिडिया प्रति आभार प्रकट करैत समस्त सहरसावासी जे हुनकर संघर्ष मे संग देलैन तिनका सबहक प्रति हार्दिक आभार प्रकट केलनि अछि। मैथिली जिन्दाबाद सँ बात करैत अपन बिपत्तिक व्यथा पर द्रुतगामी खबैड़ संचार केले सँ एहि तरहक द्रुत एक्शन पूलिस द्वारा हेबाक भावना रखलैन।
वास्तव मे मिडियाक कर्तब्य अत्यन्त संवेदनशील होइत अछि आ एहि सेवा मे दिन-राति अपन जान-प्राण एक केनिहार सेहो धन्यवादक पात्र छथि। प्रजातंत्र मे ओहिना नहि कहल जाइत छैक जे पत्रकारिता चारिम स्तम्भ होइत अछि। ई प्रतिक्रिया बच्चाक रिकवरी भेला पर युवा एकता सहरसाक प्रतिनिधि लोकनि देलनि। ओ सब संयोगवश आइ आगामी ३ अगस्तक पटना विधानसभा धरना संबंध मे बैसार कय रहल छलाह आ मैथिली जिन्दाबाद पर प्रकाशित समाचार सुनिते ओ सब पूलिस कार्यालय मे संपर्क स्थापित कय क्रान्तिभूमि सहरसा केँ कलंकित होमय सँ बचेबाक खास अनुरोध सेहो केने छलाह।


text:
पूर्णिया। 26 नवम्बर। आधार कार्ड निर्माण म' लागल एजेंसी केर लापरवाही पांच हजार सँ बेसी बच्चा केर भविष्य संकट म' ध देना छैन्ह। धमदाहा प्रखंड केँ विष्णुपुर संकुल अतंर्गत आबै बला विद्यालय सभक पांच हजार बच्चा केँ आधार कार्ड एकहि जन्म तिथि द' बना देल गेल छैन्ह। एहिसँ छात्रवृत्ति केर अलावा आन सभ सुविधा म' लाभ उठेबा म' बच्चा सभ क' परेशानी भ' सकैत छैन्ह। बच्चा सभक अभिभावक बच्चा केँ भविष्य लेल चिंतित छैथ।
विष्णुपुर संकुल संसाधन केंद्र अंतर्गत 18 प्राथमिक आर मिडिल स्कूल अछि। एहि स्कूल म' आठ हजार सँ बेसी छात्र/छत्रा शिक्षा ग्रहण करैत छैथ। सरकार केँ निर्देशक बाद सभ छत छात्रा केरआधार कार्ड बनाओल गेल। करीब छह हजार स्कूली बच्चा भवानीपुर स्थित आधार पंजीकरण केंद्र पर अप्पन आधार कार्ड बनेबाक लेल आवेदन देलन्हि।
आधार कार्ड बनबै बला एजेंसी करीब पांच हजार स्कूली बच्चा केँ जन्मदिन 1 जनवरी 2001 क' देलन्हि। जाहि कारण सँ आगा चली सभ बच्चा क' परेशानी भ' सकैत अछि। हजारों बच्चा केर जन्मतिथि समान होयबाक कारण सँ एहि बच्चा सभ क' विद्यालय म' नामांकन केँ संग छात्रवृत्ति लेल बैंकों म' खाता खुजेबा दिक्कत भ' रहल छैन्ह। अभिभावक सभक कहब छैन्ह कि उक्त एजेंसी केर लापरवाही केँ कारण सभ बच्चा केर भविष्य खराब भ' सकैत अछि।


text:
आलेख
– प्रवीण नारायण चौधरी
हालहि एकटा रेडियो साक्षात्कार मे मिथिला राज्य निर्माण सेनाक राष्ट्रीय उपाध्यक्ष अमर नाथ झा सँ सुप्रसिद्ध मैथिली-मिथिला अभियानी एवं सी एफएम ९४.७ मेगाहर्ज राजविराजक स्वामिनी साक्षात्कार लैत समय प्रश्न पूछलखिन जे ई संस्थाक वर्तमान एहेन करगर जरुरतक समय चुप कियैक अछि। ई प्रश्न दिनहु विभिन्न स्रोत द्वारा पूछल जाइत अछि जे आखिर एतेक कम समय मे ओतेब रास उपलब्धि समेटयवला संस्था एना शिथिल या सुसुप्त या मृत कोना भऽ गेल। कतय गेल ओ जोश आ उर्जा जाहि सँ हर सप्ताह – हर दिन कोनो न कोनो उपलब्धिमूलक कार्य होइत छल। आ कि किछु गंभीर आरोप लगौनिहारक आरोप सही मे सच सिद्ध होइत एहि संस्थाकेँ जानि-बुझिकय मृत्युक दान मे दऽ देल गेल। एहेन अनेको रास प्रश्न मिथिला राज्य निर्माण सेना लेल आइ उठि रहल अछि।
विदित हो जे २०१३ केर अप्रील मास मे जन्म लेल ई संस्था बहुत कम्मे समय मे ठोस आ मजबूत कार्य सब करैत अपन एकटा अलगे पहिचान स्थापित कएलक। एहि मे सौंसे भारत आ विश्वक विभिन्न कोण मे पसरल मैथिल सब स्वस्फूर्त रूप मे जुड़लाह। स्वैच्छिक अंशदान सँ एहि संस्था द्वारा विभिन्न कार्यक्रम संचालित कैल गेल। सैकड़ों समर्पित अभियानी अपन मातृभूमि आ मातृभाषाक संग आर्थिक उपेक्षा, लोक-पलायन, बाढि, सुखाड़, आ मिथिलाक विभिन्न कमजोरी पर चिन्तन करय लागल छलाह। ई लगभग सब सजग मैथिल मे राज्यक औचित्य केँ स्थापित कय देने छल। भारत सरकार आ विपक्षक राजनीतिक दल आदि तक एकर पहुँच बनि गेल छल।
कतेको रास धरना, प्रदर्शन, पुतला दहन, सड़क जाम, रेल रोको, रथयात्रा आदि जनजागरणमूलक कार्यक्रम कैल गेल छल। सरकार आ सरोकारवालाकेँ विभिन्न ज्ञापन पत्र आदि सेहो देल गेल छल। उपेक्षाक विरुद्ध ध्यानाकर्षणक सब सँ सहज जरिया बनि गेल छल मिथिला राज्य निर्माण सेना। एहि संस्थाक सबसँ पैघ खासियत छल जे अपन नेतागिरी कम आ दोसर सब नेताकेँ संग दैत एकमात्र लक्ष्य हासिल करब, ओ यैह जे मिथिलाक जनमानस मे ‘मिथिला राज्य’ केर मुद्दाक प्रासंगिकता प्रमाणित करैत जनभावना केँ प्रेरित कय अपन राज्य हासिल करब। एहि लेल गूटबाजीकेँ अन्त करैत सबहक संग लैत अभियान संचालन करब।
परञ्च, मैथिलक दुर्भाग्य कहि सकैत छी, कोनो नीक काज होमय लगैत अछि तऽ ओहि मे गूटबाजीक मसल्ला छीटकय एकता भंग कय देल जाइछ। तहिना मिथिला राज्य निर्माण सेनाक एकता केँ बामोस्किल एकहु साल नहि चलय देल गेल आ मात्र किछु भीतरघाती आ किछु षड्यन्त्रकारी स्वार्थी शक्ति द्वारा एकर समर्पित सदस्य लोकनिकेँ गाइर-माइर सब धमकी दैत – मनमाफिक कार्यक्रमक घोषणा करैत आन्दोलनक मजाक उड़बैत अपन नाम चमकेबाक दुष्प्रवृत्ति सँ एहि सुन्दर संस्थाकेँ लगभग ध्वस्त कय देल गेल। ढेर जोगी मठ उजाड़! जाहि संस्थाक नींब डा. लक्ष्मण झा समान तपस्वी-संतक दूरदृष्टि आ सिद्धान्त अनुरूप तैयार कैल गेल, तेकरा मे स्वार्थी-ढोंगीक योगदान सँ संस्था एहेन लुढकल जे आइ मात्र राष्ट्रीय स्तरक सामाजिक संस्था बनि कागज मे सिमैट गेल अछि आ कतेको मास सँ एकर न एकहु टा मिटींग भेल, न योजना बनल आ न कतहु कोनो तरहक प्रस्तुति, ज्ञापन आदि देल गेल।
संयोग एक्कहि टा नीक भेल जे संस्थाक पंजियन सम्भ्रान्त आ सुशील व्यक्तित्वक संग सुरक्षित रहल, ताहू पर कौआलोल मारल जा रहल छल, मुदा एकरा कोनाहू ओहि ठाम सुरक्षित राखल जा सकल। धरि कागजक सुरक्षा सँ मुद्दाक रक्षा केना हेतैक? ई चिन्ता स्वाभाविके होइत छैक जनमानस मे। लेकिन राष्ट्रीय उपाध्यक्ष अमर नाथ झा अपन प्रखर संदेश सँ उचित समय पर आरो नीक जेकाँ मिथिला राज्य निर्माण सेना द्वारा काज कैल जेबाक वचन देलनि जनमानसकेँ, एहि भरोसा पर हम सब इन्तजार करी जे ई संस्था पुन: जीवित होतय आ पहिने जेकाँ सब संस्थाक संग कन्हा सँ कन्हा मिलाकय कार्य करत। हमरा बुझने बिहार चुनाव सँ पूर्वे ई संस्था अपन पावन उद्देश्य संग पुनर्जीवन पाओत, एहि लेल काफी रास सक्षम आ सामर्थ्यवान् नेतृत्वकर्ता आपस मे वार्ता कय रहला अछि। शुभ समाचार शीघ्रे भेटय – यैह हमरो कामना अछि
आउ, एतय एकटा पुरान लेख एहि क्रम मे राखी जे मिथिला राज्य निर्माण सेनाक बहुत रास कार्यक लेखा-जोखा कएने अछि:
व्यक्ति आ संस्थामे फरक
मार्च २२, २०१४/विराटनगर
मिथिला राज्य निर्माण सेना एक नवनिर्मित संस्था रहितो लक्ष्यप्राप्ति लेल प्रतिबद्ध आ दीर्घजीवी संस्था थिकैक। एहिमे समयक अन्तरालसँ बहुत तरहक नेतृत्वकर्ताक प्रवेश भेलैक अछि आ आपसी तानातानीमे जरुर किछु ठमकल, किछु सहमल, किछु अनर्गल, किछु भडकल, किछु गडकल आ किछु सरकल क्रियाकलाप सब भेलैक अछि। लेकिन याद रहय, संक्रमणकालीन अवस्थामे एहि परिस्थितिक प्रवेश अस्वाभाविक नहि बल्कि वांछित सेहो छैक।
अप्रील २०१३ सँ निरन्तर एकमात्र लक्ष्य ‘मिथिला राज्य लेल जन-जागृति’ केर उद्देश्यसँ कार्यरत मिथिला राज्य निर्माण सेना बहुतो तरहक चरणसँ गुजरलैक।
पहिले रथयात्रा १: सीतामढी, शिवहर, मुजफ्फरपुर, समस्तीपुर, दरभंगा, मधुबनी, सुपौल, मधेपुरा तथा सहरसा।
फेर यात्रा २: सुल्तानगंज (भागलपुर) सँ असरगंज-तारापुर (मुंगेर), रामपुर, कुमरसार, जिलेबिया, सुइया, अभ्रक्खा, कमरिया (बाँका), इनारावरण, गोरियारी होइत बाबाधामक कामरिया पथ पर लाखों श्रद्धालू भक्तक बीच मुद्दा-स्थापित करबाक उद्देश्यसँ देवघर तथा वासुकीनाथधाम (दुमका) धरिक ६ दिवसीय यात्रा।
फेर यात्रा ३: अहिल्यास्थानसँ शुरु करैत दरभंगा व मधुबनीक भितरी ग्रामीण भेगमे दुर्गा-पूजा समान शुभ अवसर पर विशाल जनमानसक ध्यानाकर्षण करैत उच्चैठ भगवतीस्थान धरिक १० दिवसीय यात्रा – मुद्दा स्थापित करबाक उद्देश्यसँ।
बिठौली, दरभंगा, मधुबनी, मुजफ्फरपुरकेर विभिन्न जनसभा।
राजनीतिक, सामाजिक, सांस्कृतिक वरिष्ठ नेतृत्वकर्ता सबहक संग सहकार्य।
मैथिली भाषाक प्रचार-प्रसार लेल विश्वविद्यालय सहित दरभंगाक सिनेमा हल मे मैथिलीकेँ प्राथमिकता देबाक लेल अनशन-प्रदर्शन।
नेताक घेराव कार्यक्रम, मुख्यमंत्रीक विरोध, सामाजिक जुल्म प्रति आक्रोश व अनेको मुद्दा पर सजगतापूर्ण प्रदर्शन।
क्षेत्रीय समिति निर्माण तथा आपसी सहकार्य लेल कोर-कमिटी गठन।
वेबसाइट निर्माण।
संगोष्ठी कार्यक्रम।
मैथिली मे प्राथमिक शिक्षा लेल अनशन।
भैर वर्ष कार्य भेल, आब चुनावक समय सेहो संपूर्ण मिथिला क्षेत्रमे एक पैघ सत्याग्रहक आवश्यकता देखाइत अछि।
लेकिन एहि बीच संस्थासँ ऊपर व्यक्ति हेबाक आरोप सेहो मिरानिसे पर लागि रहल अछि। यैह अवस्था कहियो बनल छल, प्रवीण किनको सँ पूछिकय काज नहि करैत छथि, अपना मोने बैद्यनाथ चौधरी बैजुकेँ सर्वमान्य नेता घोषित करैत छथि, आदि-इत्यादि। चलू! प्रवीण तुरन्त अपन नेतृत्वसँ अपनाकेँ किनार करैत आगामी पीढीकेँ संचालन लेल समस्त पद त्याग कय देलाह। तखन वर्तमानमे संस्था कतय अछि? के थिकाह नेतृत्वकर्ता आ ओ जिम्मेवारीपूर्वक संस्थाकेँ किऐक नहि गति प्रदान करैत छथि? प्रश्न छैक लेकिन समाधान साधारण छैक।
आइ मिथिला राज्य निर्माण सेनाक अध्यक्ष श्याम सुन्दर मैथिल अपन नीति बेर-बेर स्पष्ट कय देने छथि। मिथिला राज्य केर माँग पर कोनो दलक घोषणा पत्रमे किछु नहि कहल गेल अछि, ताहि हेतु दलीय समर्थन किनको नहि देल जायत। लेकिन जे व्यक्ति एहि माँगकेर समर्थन मे रहल छथि तिनका सबकेँ समर्थन देबाक अपन वचन पूरा करत संस्था। एहि सूचीमे कीर्ति आजाद पडैत छथि, समर्थन हुनका भेटतनि। हुकुमदेव नहि पडैत छथि, समर्थनसँ वंचित रहता। हलाँकि ज्ञात हो जे ताहि दिन संयुक्त अभियानमे प्रो. उदय शंकर मिश्र संग हुकुमदेवक बयानकेर प्रतिकार कैल गेल छलैक आ एहि लेल नेताजी व हुनक आधिकारिक उत्तराधिकारी तथा सचिव सब कियो ओहि बयान प्रति खेद प्रकट करैत आगामी समयमे एहेन नहि दोहरेबाक वचन देने छथि, तदापि संस्थाक नजरिमे जँ ओ बात नहि आयल तऽ विरोध जारी अछि। हालहि संपन्न संगोष्ठी कार्यक्रममे सहरसासँ संजीव झा, मधेपुरासँ पप्पु यादव तहिना मैथिली लेल अनशनमे काँग्रेस प्रवक्ता प्रेम चन्द्र मिश्र सेहो सहयोग केलैन आ संस्था हुनका सबहक समर्थनमे नतमस्तक रहबाक लेल वचनवद्ध अछि। भाजपाक अध्यक्ष राजनाथ सिंह सेहो सकारात्मक छी कहने छथि, काँग्रेसक हरिश रावत सेहो समर्थन देलनि, जदयू नेता इजहार अहमद समर्थन देलनि, राम विलास पासवान सेहो समर्थन देलनि, संस्था जतहि गेल ओतहि समर्थन भेटलैक। आ विश्वास इहो अछि जे जतहि जायत ओतहि समर्थन भेटतैक।
तखन यदि कतहु कियो मिरानिसे सदस्य संस्थाक सीमा नांघि कतहु अपन व्यक्तिगत घोषणा करैत छथि तऽ आपसी मतान्तर एना सार्वजनिक रूपमे नहि एबाक चाही। संस्था सदा व्यक्तिसँ पैघ होइत छैक। एहि साधारण समझकेँ यदि सेनानी सब आपसेमे उल्लंघन करैत छथि तऽ ई हास्यास्पद आ दुखद सेहो अछि। आन्दोलन व आन्दोलनी लेल विवेक तथा स्व-अनुशासन सेहो बड पैघ परिधि छैक, एहिमे मिथिला माय लेल सब कियो एकजुट रही हम यैह निवेदन करय लेल चाहब। हमर भाजपा प्रेम या अहाँक काँग्रेस प्रेम या केकरो कोनो व्यक्तिगत प्रेमकेँ विरह संस्थापर नहि देल जाय।
(ई आलेख बस किछु पुरान बात संग स्मृति ताजा करबाक लेल राखल गेल अछि।)


text:
समस्तीपुर, मिथिला मिरर: स्थानीय छात्रधारी इंटर विद्यालयमे रविदिन पुलिस सप्ताहकें मौका पर समस्तीपुर आ दलसिंहसरायके बीच एक दिवसीय फुटबाल मैच खेलल गेल। जाहिकें दोसर हाफके अंतिम मिनटमे समस्तीपुर पर दबाव बनबैत दलसिंहसराय दू गोल कय बढ़त बना लेलक। समस्तीपुरक टीम समय समाप्ति तक एक्को टा गोल नहि कए सकल। जाहि सं दलसिंहसराय दू गोल सं जीत हासिल करबामे सफल रहल।
अहि सं पहिने स्थानीय जन प्रतिनिधि आ पुलिस प्रशासनक बीच एकटा फैंसी मैच खेलल गेल। अहि मैचक उद्घाटन एएसपी संतोष कुमार केलनि। अहि दौरान ओ खिलाडीक संबोधित करैत कहलनि जे, अहि मैचक आयोजनक मुख्य उद्देश्य पुलिस आ जनप्रतिनिधि एवं पब्लिकके बीच सौहार्द पूर्ण संबंध स्थापित करब अछि।
ओ कहलनि जे, पुलिस तखनहि अप्पन क्षेत्रमे शांति व्यवस्था आ अपराध नियंत्रण पर काज कय सकत जहन जन प्रतिनिधिक संग-संग पब्लिककें सहयोग भेटत। अहि दौरान खेलल गेल मैचमे निर्धारित समय तक दुनू टीम द्वारा एक्को टा गोल नहि भेल। जाहि कारने दुनू टीमकें संयुक्त विजेता घोषित कएल गेल।


text:
नैतिक कथा
– अमर नाथ झा
भारतक एकटा छोट सन गाम मे एगो छोट टा’क लोमड़ी अपन पिता लोमड़ सँ मनुक्खक माँस खेबाक इच्छा प्रकट केलक। बेटाक माँग भले कोन बाप केँ पूरा करबाक इच्छा नहि हेतैक। मुदा लोमड़ मनहि मन सोचलक जे मनुक्खक माँस सहज रूप सँ नहि भेटत, किछु आर सँ बेटा केँ रिझा लेब।
ऐगला दिन पिता लोमड़ कतहु सँ थोड़ेक रास सुग्गरक माँस केर जोगाड़ केलक आर अपन पुत्र लोमड़ी केँ खाय लेल देलक। मुदा ओ छोट लोमड़ तऽ सुग्गर केर माँस खाय सँ मना कय देलक, नहिये टा खेलक। फेर ओकर बाप अपन बेटाक वास्ते कनेक गाय केर माँसक व्यवस्था केलक मुदा ओकर बेटा गाय केर माँस केँ तऽ छुबो नहि केलक।
छोटका लोमड़पुत्र अपन ज़िद्द पर अड़ल रहल जे ओकरा मनुक्खेक माँस टा चाही। बदला मे ओकरा दोसर किछो स्वीकार नहि अछि।
तखन बड़ीकाल धरि सोचलाक बाद आ वर्तमान समयक जन-आस्था आदि सँ मनुष्य सब कोना उन्माद मे एक-दोसर केँ खून करैत अछि, से विचारैत ओ लोमड़ पिता ओही राति सुग्गर केर माँस एकटा मस्ज़िदक सोझाँ मे आर गायक माँस एकटा मन्दिरक आगाँ मे राखि आयल। ऐगला दिन भोरे-भोर जखन हिन्दू आ मुसलमान अपन-अपन धार्मिक स्थलक सोझाँ मे एहि तरहक कूकृत्य देखलक, बस एक-दोसर पर अपन धार्मिक भावना आ आस्था पर चोट करबाक बात बुझिकय आक्रमण शुरु केलक आ तेकर ऐगले दिन समूचा गाम मृत मानव शरीर सँ पाटि गेल छल।
ओ छोटका – लोमड़ीक बच्चा छाक भैर मनुक्खक माँस खेलक और ऐगला किछु हफ़्ता धरि खाइत रहल। ओ बहुत खुश भेल जे ओकर पिता द्वारा अन्ततोगत्वा मनुक्खक माँस केर भरपूर इंतज़ाम कय देल गेल।
घटना काल्पनिक भले लागय मुदा ओ लोमड़ी असली मे अछि! सामाजिक सौहार्द्र केँ विभिन्न भावनाक उन्माद सँ छहोंछित कएनिहार अपन राजनीतिक सिद्धि आ वोटबैंक आदि लेल कोनो हद्द तक निचाँ जा सकैत अछि। सावधानी गामक लोक मे होयब जरुरी छैक जे सौहार्द्र कोना बनल रहत, लोमड़ीक पहिचान होयब आवश्यक छैक।


text:
समाचार संप्रेषण – श्री राजकुमार महतो, जनकपुरधाम, नेपाल
१५ नवम्बर २०१९. मैथिली जिन्दाबाद!!
मैथिलीक बिस्तारीकरण, सहजीकरण आ शुद्धिकरण पर बैसार आ विमर्श
स्थानः एलाइट होटल, जनकपुरधाम
विषय स्थापनाः डा. सुरेन्द्र लाभ
विशेष मन्तव्यः श्री राम भरोस कापडि
संयोजन आ सहजीकरणः राज कुमार महतो
डा. सुरेन्द्र लाभ
आइ मैथिली कमजोर भेल, जनगणनामे खतराक संकेत आर जेना नेपालीभाषी अपनाके मात्र नेपाली बुझलक तहिना ब्राहमण अपनाके मात्र मैथिल बुझलक । ताहिसं दोसरके बितृष्णा विभिन्न स्थानक ब्राहमणमे विभिन्न प्रकारक मैथिली भाषा । डोम, चमार, मुसहर सन दलितक भाषाक निरन्तरता । यैह जाति सबसं मैथिलीक संरक्षण सम्भव । विदेश पलायन होइत व्यक्ति वर्गसं मैथिलीक संरक्षण असम्भव । भाषा सरलिकरणक आवश्यकता सभ जिल्लामे स्वीकार योग्य भाषा बाजी लिखी । कोनो संस्था आ कार्यक्रममे जातीय समावेशिता आवश्यक । मैथिलीक दायरा विस्तृत होइ । संरक्षण अभियान जरुरी । जे जहिना बजैछ तहिना स्वीकार करी । भाषा संरक्षण रणनिती आवश्यक ।
श्री राम भरोष कापडि भ्रमर
ई लघु रुपक बैसार । बादमे विस्तृत बैसार आ कार्यक्रम केनाइ आवश्यक । मिथिला मिहिर पत्रिकाक भाषा श्रेत्रीय ब्राहम्णक भाषा । बहुसंख्यक लोकस मैथिलीके स्वीकार जरुरी । डा. योगेन्द्र प्रा. यादव (भाषा वैज्ञानिक) बहुमतक पक्षमे । विदेशी भाषा वैज्ञानिक अनुसार बज्जिका मैथिलीक भाषिका । एतुका भाषा वैज्ञानिक सभक लेख । वकत्व एनाइ जरुरी । भाषा भ्रम मगही भ्रम तोडनाइ आवश्यक । जनगणना नजदीक रहलासं सचेत भेनाइ, अभियान चलौनाई जरुरी । अभियान चलौलापर बज्जिकाक संख्या बढल पुष्टि । आंजुर आ गामघर पत्रिकामे जेहने लीखक देल जाएत, ओहने छापल जाएत । जल्दीए बृहत बैसारक आवश्यकता । प्रदेश स्तरपर प्रतिनिधीमुलक बैसार होएव जरुरी । अर्थ सम्पन्न संस्थाके आगु बढनाई जरुरी । मैथिली शब्दकोशक पुनः निर्माण चाही जाहिमे पर्यायवाची शव्द हो । अगामी सर्वजातीय बैसार आवश्यक ।
विधालय आ घरक वातावरण फरक भेलासं विधार्थी भ्रमित । विधालयमे मातृभाषामे पढाई आवश्यक । विधार्थीके मंचपर बजनाई कठिनाई । कतेको व्यक्ति नेपाली, अग्रेजीमे लीखमे सक्षम आ मैथिलीमे असक्षम । आनो भाषामे विविधता मैथिलीओ मे । राज्यद्धारा मैथिलीके समाप्त करवाक षडयन्त्र । एहिमे विभिन्न तत्व खेलैत । नैमिकानन त्रैमासिकमे जहिनाक तहिना ककरो रचना छापल जाएत ।
मैथिली भाषीबिच एकताक आवश्यकता । जनगणनाक तालीममे भाषा मुद्धा राखक चाही ।
गाम गाम जा क मैथिली बारेमे समझाबक चाही । समावेशिता आ शब्दकोषक पुनः निर्माण जरुरी ।
मैथिली भाषाक विविधता । मसुलमानक धार्मिक भाषा छै उर्दु, अरबी मुदा व्यवहारक भाषा नै । भाषा कोनो व्यक्ति, जाति, वर्गक सम्पती नै छै ।
मैथिली भाषामे ह्रस्व, इकार, उकारमे सुधार जरुरी । जेना “पानि” के बजला “पाइन” आ “मासु” के बजला “माउस” । के, स‘ विभक्ति बोलचालमे नै रहलासं चन्द्रबिन्दु हटाओल जाए । कोनो अक्षर वा क्रियासड. बिकारी ऽ आ उर्धविराम ’ नै लगाउल जाए । जेना ज ऽ न क बदला जन आ खाक’ बदला खा क प्रयोग करी । पत्रपत्रिकामे तिथीबाहय शब्दसबक प्रयोग नै करी जेना मादे, खाहे, सन्ता, कोलब, बौसब । समावेशी आ व्यवहारीक मैथिलीक व्याकरण निर्माण होए ।
वर्ग विशेषक भाषा भ्रम छै । किछु व्यक्ति आ संस्था मैथिलीके भजा क खाइत । मैथिली पर खतरा । गामपालिका नगरपालिका मे जा कार्यक्रम करी । खतरा टरतै । आई ने कालिह मगही आ बज्जिका मैथिलीक रुपमे स्वीकार होएबै करतै ।
भाषा विवाद लिपिक कारण । तिरहुता लिपिक प्रयोगक अभावमे । प्रदेश सरकार द्धारा मैथिलीके तोडके षडयन्त्र । भाषा संरक्षणक रणनिती आवश्यक । सरलीकरणक लेल भाषा वैज्ञानिकसंग विमर्श आवश्यक । शिक्षा, संचार आ साहित्यमे भाषाक मानकता चाही । मेचीस महाकालीतक जोडवला मैथिली शब्द चाही । नेपालियो भाषामे विविधता । कर्णालीक नेपाली काठमाडु नै बुझैछ । तैयो स्वीकार । अवसरवादिता छोडी । अवसरवादी के सामाजिक बहिष्कार जरुरी । जनगणनालेल तत्काल रणनिती बनावी ।
मैथिली भाषीक घरमे नेपालीक प्रयोग चिन्ताजनक । अपनाआपमे परिवर्तन जरुरी । मैथिलीप्रति दलितक वितृष्णा । वैश्य समाजमे मगहीके मातृभाषा रुवमे स्वीकार । असंतुष्ट लोक वर्गके मंचपर सम्मानीत करी । जनगणनालेल नया रणनिती बनावी ।
मैथिली भाषाक संरक्षणलेल नव रणनिती जरुरी । कोनो सस्था आ कार्यक्रममे समावेशी सहभागीता आवश्यक । जनगणनालेल गाम नगरमे जा सचेतना फैलाबी । बृहत सर्वजातीय बैसार जरुरी । बादमे भाषा वैज्ञानिकसभक संयूक्त बैसार आवश्यक । सरलीकरण आ मानकीकरण कएल जा सकैछ । समावेशी मैथिली शब्दकोश आ व्याकरण सेहो लेखन प्रकाशन आवश्यक । मैथिली पत्रपत्रीकामे जे जहिना लीखैछ ओहिना छापल जा सकैछ ।
विर्मशक अभिलेखीकरणः प्रेम विदेह
संपादकीय नोटः उपरोक्त अभिलेख मे कतेको रास भाषिक अशुद्धता किंवा टाइपिंग एरर केँ जहिनाक-तहिना छोड़ि देल गेल अछि। एहि मे संपादकक कोनो भूमिका जानि-बुझि नहि कयल गेल अछि, कारण लेखक भावना सहजीकरणक दिशा मे चिन्तन कय रहल अछि। एतय शुद्ध कि आ अशुद्ध कि एकरा छुटेनाय भारी समस्या बुझायल।


text:
जनकपुर सँ सटले मधुबनी जिलाक अत्यन्त प्रसिद्ध पर्यटन स्थल – गिरिजास्थान, एतय जानकी जी नित्य फूल लोढय आ गौरी पूजा हेतु संगी-सहेलीक संग अबैत छलीह। कहल जाइछ जे एतहि जानकी केँ शश्य-श्यामल-पुरुषोत्तम राम संग पहिल बेर नजरि मिलल छलनि। शास्त्र-पुराण आ कतेको कथा आदि द्वारा एहि दृश्यक सुन्दर वर्णन कैल गेल अछि। एहि स्थान पर आइयो सुमनोरम दृश्य आ साक्षात् जानकी एवं राम अपन किशोरावस्था सँ युवावस्था मे प्रवेश करैत ओहिना प्रेम भरल नयन मिलबैत बुझाइत छथि। आउ दर्शन करी एहि सुन्दर स्थलक आ अपन जीवन केँ सफल बनाबी।
फोटो साभार: विनोद कुमार पाठक
[metaslider id=381]


text:
वाणिज्य एवं प्रसाशन विभाग द्वारा 8-9 दिसम्बर क' अंतरराष्ट्रीय सेमिनार केर आयोजन कायल गेल अछि। सेमिनार केर विषय “इमर्जिंग एंटरप्रेन्योरीएल सिनेरियो इन इंडिया” अछि। सम्मलेन मे उक्रेन केँ भारत मे राजदूत इगोर पोलिखा, लिथुआनिया केँ डॉ.जीता क्रियोसिनाएन, भूटान केँ एस. एम्. गोम्स, पोल्लैंड केँ भारत मे महावाणिज्य दूत डॉ. लिसोसकी भाग लेथिन। नेपाल के बी. बी. भंडारी केर संग दर्जन भरी वाणिज्य एवं प्रबंधन केर विशेषज्ञ भाग लेतीं। ऐहीक अतिरिक्त बेलारुस केँ विद्वान सभ सेहो अप्पन सहमती देना छथि।
ऐही सम्मेल्लन क' बीज भाषण दिल्ली स्कूल ऑफ़ इकोनॉमिक्स केँ वाणिज्य विभागक पूर्व विभागाध्यक्ष प्रो. जे. पी. शर्मा प्रस्तुत करता। सम्मेल्लन केँ संगठन सचिव प्रो. बी. बी. एल. दास कहलनि कि मूल विषय केर अतिरिक्त दस अतिरिक्त विषय सेहो अछि, जाहि पर अन्तराष्ट्रीय स्तरक दू दर्जन विशेषज्ञ दू दिन धरी अप्पन व्याखान प्रस्तुत करता| ऐही सम्मलेन मे उद्घाटन सत्र केर अतिरिक्त तीन तकनीकी सत्र केर आयोजन कायल गेल अछि | प्रथम तकनीकि सत्र केर विषय "इमर्जिंग एनवायरनमेंट फॉर एंट्रेपरेनुरिअल डेवलपमेंट" अछि, द्वितीय तकनीकि सत्र केँ विषय "न्यू डाइमेंशन ऑफ़ एंट्रेपरेणुरशिप" आओर तृतीय सत्र केँ विषय "एंट्रेप्रेनुर्शिप चैलेंजेज : इंडियन कॉन्टेक्स्ट" अछि, जाहि पर एखन धरी एक सौ अस्सी संक्षिप्त आलेख आयब चुकल अछि।


text:
पटना। मुख्यमंत्री नीतीश कुमार बिजली कए बिहार क सबस पैघ जरूरत कहैत कहला जे एकरा लेल बिहार केन्द्र पर निर्भर अछि। आद्री द्वारा आयोजित एकटा समारोह मे भाग लैत नीतीश कहला जे बिहार कए 1600 मेगावाट बिजल क जरूरत अछि, जखन कि एखन मात्र नौ सौ मेगावाट बिजली भेट रहल अछि। नीतीश कहला जे बिहार एहि मे स नेपाल, रेलवे आ रक्षा प्रतिष्ठान कए विद्युत आपूर्ति करब अनिवार्य अछि। तखन राज्य लेल मात्र मात्र सात सौ स साढ़े सात सौ मेगावाट बिजली बचैत अछि। ओ कहला जे बिहार मे निजी आ सार्वजनिक दूनू सेक्टर मे पावर प्लान्ट लगाउल जा सकैत अछि, मुदा कोल लिंकेज क पैघ समस्या अछि। नीतीश कहला जे एकर अलावा गंगा बेसिन स थर्मल पावर प्लान्ट लेल जल क इस्तेमाल पर रोक लगा देल गेल अछि, जखन कि बिहार मे गंगा क प्रवेश क समय चार सौ क्यूसेक पाइन क बहाव रहैत अछि आ बिहार छोड़ैत काल डिस्चार्ज बढि़कए पन्द्रह सौ क्यूसेक भ जाइत अछि।
नीतीश बिहार मे चीनी मिल क माध्यम स एथनाल क संग-संग बिजली उत्पादन मे भ रहल कठिनाई क चर्चा करैत कहला जे एहि माध्यम स दू हजार मेगावाट बिजली क उत्पादन भ सकैत अछि।


text:
पटना: मैथिली लिटरेचर फेस्टिवलक तेसर ओ अंतिम दिनक कार्यक्रम 'हम पोथी पढ़ब' सत्रसं शुरू भेल. एहिमे रमेश रंजन केर उपन्यास संगोर पर विमर्श भेल. उषा किरण खान, मोहन भारद्वाज, वीरेंद्र पाण्डेय विमर्श केलनि. सत्रक संचालन कथाकार अशोक केलनि. दोसर सत्रमे भारत ओ नेपालक सांस्कृतिक समन्वय पर विमर्श भेल. दुनू पार मिथिलाक बीच मैथिली सेतु केर काज क' रहल अछि. एहि सत्रक संचालन महेंद्र मलंगिया केलनि त' रामावतार यादव, राजेन्द्र विमल, मन्त्रेश्वर झा ओ रामभरोस कापड़ि भाग लेलनि. दू देशमे बाँटल मैथिली भाषी आ भाखा-संस्कृतिक समन्वय पर विस्तृत चर्चा भेल. तेसरदिनक कार्यक्रममे लघु फिल्म रक्त तिलक ओ मैथिली साहित्य पर एक फिल्म सेहो देखाओल गेल.
लोककें खूब नीक लगलै सलहेस गायन
कलौ केर पश्चात आयोजित भेल सलहेस गायन लोक कें बेस पसिन पडलनि. सलहेस गायनक प्रस्तुति विसुनदेव पासवान ओ हुनक संगी लोकनि द्वारा भेल. लोक मग्न भ' सुनैत रहलाह. साहित्यिक फेस्टिवलमे समाजक विभिन्न पक्ष, कला आदिक अनुपन संगम देखबामे आएल. कुणाल ओ अरविन्द अक्कू एहिपर अपन विचार रखलनि.
बहल कविताक बसात
कविगोष्ठीमे भारत-नेपालक मैथिली कवि लोकनिक नीक जुटानी छल. एहिमे वरिष्ठ कविसं ल' नवतुरिया धरि लगभग तीस गोटे भाग लेलनि. सभ तरहक कविताक आनंद लेलनि उपस्थित श्रोतागण. कविगोष्ठीक संचालन अजित आजाद केलनि .
पहुँचलाह आस्ट्रेलियाइ पाहुन
आस्ट्रेलियाक एक विश्विद्यालयमे हिन्दीक लेक्चरर डॉ इयान वूल्फोर्ड मैथिली लिटरेचर फेस्टिवलमे पहुँचलाह. एक विशेष सत्र आयोजित कएल गेल आ अजित आजाद हुनकासं बात केलनि. इयान हिन्दी नीक सं जनैत छथि आ मैथिली पसिन करैत छथि. ओ आइ-काल्हि एक शोध हेतु भारत आएल छथि. इयान कार्यक्रममे भाग लेलनि संगहि मिथिलाक व्यनजन सेहो चिखलनि.
लोककें आकर्षित केलक विभिन्न स्टाल
मैथिली लिटरेचर फेस्टिवलमे मिथिला कला, पेंटिंग, पोथी आदि केर स्टाल लागल छल जे लोक कें अपना दिस आकर्षित करैत रहल. मिथिला पेंटिंग देखैत-कीनैत लोक कें देखल गेल त' संगहि भारी छूट पर मैथिली पोथी विभिन्न स्टाल पर बिकाइत छल. पोथी स्टाल पर सेहो पोथी प्रेमी लोकनिक भीड़ लागल रहैत छल.
कुणालक निर्देशनमे परमेश्वर कापड़िक टटकाल दर्शन नाटकक मंचन कएल गेल. एहिमे जयदेव मिश्र, अमित कुमार, प्रीति कुमारी आदि कलाकार लोकनि भाग लेलनि. नाटकक संगहि एहि बेरक फेस्टिवलक समापन भेल.
रिपोर्ट-फोटो : अमित आनंद
Tags: हालचाल हालचाल : एहिपार


text:
— कृति नारायण झा।
मनुष्य केर मूलभूत आवश्यकता भोजन, वस्त्र आ आवास के अतिरिक्त चारि-पाँच टा आओर आवश्यक आवश्यकता होइत छैक ओ थिक बिजली, सड़क, शिक्षा, रोजगार आ स्वास्थ्य। एहि पाँच प्रमुख आवश्यकता में अपना सभक ओहिठाम बिजली, सड़क आ शिक्षा केर व्यवस्था पहिने केर तुलना मे लाख गुणा बढिया मानल जा सकैत अछि मुदा रोजगार आ स्वास्थ्य केर स्थिति पूर्ववत अछि। शहर में रहनिहार मजबूर लाचार ग्रामीण सँ जखन कहियो काल बैसारी होइत छैक तखन एहि मुद्दा पर बहुत काल धरि विचार विमर्श होइत अछि। रोजगार के बारे में पहिले केर अपेक्षा धीरे धीरे स्थिति सुधरि रहल छैक जेना पहिले कियो पढि लिखि कऽ दोकान दौरी करवाक लेल तैयार नहि होइत छलाह मुदा आब हुनकर लोकनिक सोच में परिवर्तन भेल अछि।
मुदा सभ सँ खराब स्थिति छैक गाम में स्वास्थ्य व्यवस्था के। प्राइवेट डाक्टर में बेसी झोलाछाप भेटताह जे मुख्य रूप सँ डाँक्टर कम दवाइ बेचय बला बेसी रहैत छैथि, जँ सर्दी भऽ गेल अछि तऽ ओकरा संग पाँच टा आओर दवाइ लिखैत छैथि कारण हुनक मुख्य उद्येश्य दवाइ बेचबाक रहैत छैन्ह। जे कने पढल लिखल डाँक्टर भेटताह तऽ ओ तेहेन दवाइ लिखैत छैथि जे ओ मात्र ओही दोकान में भेटि सकैत अछि जाहि दोकान में हुनक कमीशन फिक्स्ड छैन्ह। सरकारी अस्पताल केर स्थिति त आओर अधिक भयावह छैक। अस्पताल के बड़का – बड़का भवन में माल जाल सभ बेसी बान्हल भेटत। डाँक्टर आ नर्स के कोनो पता नहिं। अधिकांश अस्पताल कागजे पर चलैत अछि। हिनका सँ भेंट कोनो मंत्री अथवा एम एल ए वा एम पी के ओहिठाम आगमन होइत छैन्ह तखन इ अपन हाजिरी लगेबाक लेल उपस्थित भऽ जाइत छैथि। कोनो डाक्टर के जँ पोस्टिंग गाम मे होइत छैन्ह तऽ हुनका सभ के लगैत छैन्ह जेना अस्सी मोनक पहाड़ हिनका उपर खसि पङलनि जकरा पहिने तऽ ओ भयंकर पैरबी लगा कऽ रोकबाक प्रयास करैत छैथि आ प्रयास में असफल भेला पर अस्पताल में नहि जयवाक कसम खा लैत छैथि। ओहिठामक स्थानीय लोक सँ जँ पूछवैन जे डाक्टर साहेब नहिं अबैत छैथि? त दाँत चियारि कऽ उत्तर देताह जे नीतीश आ मोदी गाम के बरवाद कऽ देलक। अपन कर्तव्य के विसरि कऽ दोसर पर अभियोग लगेनाइ इ बेसी सरल होइत छैक। ओहिठाम केर लोक इ नहिं बुझैत छैक जे अस्पताल में डाक्टर के उपलब्ध नहिं रहला सँ सभ सँ बेसी परेशानी ओहिठामक स्थानीय लोक के उठबय पङैत छैक। सरकार द्वारा उपलब्ध स्वास्थ सम्बन्धी मशीन औजार वेंटिलेटर एम्बुलेंस सभ में जंग लागल जाइत छैक कियो देखनिहार नहिं। एकर सभ सँ भयंकर परिणाम पछिला साल कोविड काल मे लोक सभ भुगति चुकल छैथि मुदा ओकर बाबजूदो हमर सभक आँखि नहिं खूजल मात्र एक दोसरा पर आरोप प्रत्यारोप में हमरा लोकनि लागल रहैत छी आ कोनो सकारात्मक डेग उठयवा में असमर्थ रहैत छी। एकरा लेल मात्र प्रशासनिक दोषारोपण सँ काज नहिं होमय बला अछि अपितु हम समस्त मिथिला बासी के एहि स्वास्थ्य व्यवस्था के चुस्त दुरूस्त करवाक लेल सकारात्मक डेग उठवय पड़त जेना अस्पताल के गतिविधि पर नजरि राखब जेना डाँक्टर के समय पर उपस्थिति, अस्पतालक साफ सफाई इत्यादि। मनुष्य के सभ सँ बेसी डर मृत्यु सँ होइत छैक तेँ जँ गाम मे स्वास्थ समस्याक समाधान हमरा लोकनि के भेटि जाएत तऽ हमर सभक गाम कोनो मामला मे शहर सँ उन्नैस नहिं रहत आ बेसी सँ बेसी लोक शहर छोड़ि गाम देहात मे रहनाइ बेसी उचित बुझताह आ “फेर सभ सँ पावन एहि धरती पर मिथिला धाम यऔ भैया” के सपना साकार भऽ जाएत…….


text:
छात्र संघ क माध्यम स योग्य नेता तकबा मे जुटल बिहार
दरभंगा । कई टा प्रदेश मे एहन नेता अछि जेकर संबंध में कहल जाइत अछि जे ओ अंगूठा छाप त अछिए संग-संग एकटा पानक दुकान तक चलेबा योग्य नहि अछि, मुदा राज्य क नीति बना रहल अछि। लोकतंत्रक मे नेताक पाठशाला छात्र राजनीति स शुरू होइत अछि आ बिहार छात्र राजनीति स कईटा नीक नेता देश कए देलक अछि। एक बेर फेर बिहार छात्र राजनीति मे नव प्रयोग करबा लेल तैयार अछि। राज्य क विवि आ कॉलेज मे छात्र संघ क गठन क लेल चुनाव क जगह पर मनोनयन करबाक परिनियम कुलाधिपति अनुमोदित केलथि अछि। एकर मुताबिक छात्र संघ क कार्यकारिणी मे सर्वोच्च अंक पौनिहार छात्र कए नामित कैल जाएत। सबस बेसी अंक पौनिहार अध्यक्ष बनाउल जेताह। एहि परिनियम क आलोक मे छात्र संघ क गठन क प्रक्रिया शुरू भ गेल अछि।
कुलाधिपति स स्वीकृत ट्रांजिटरी परिनियम क प्रावधान क तहत कॉलेज/विवि क सबटा नियमित छात्र संघ क सदस्य हेताह। छात्र स प्रति वर्ष 25 टका नामांकन क समय सदस्यता शुल्क लेल जाएत। कॉलेज मे प्राप्त सदस्यता राशि मे स प्रति छात्र पांच टका विवि छात्र संघ क लेल प्रेषित कैल जाएत। कॉलेज छात्र संघ मे प्रत्येक संकाय स सर्वोच्च अंक प्राप्त करहिार दूटा छात्र क मनोनयन प्रधानाचार्य द्वारा कैल जाएत। एहिमे एकटा छात्रा हेतथि। दूटा खिलाड़ी छात्र क मनोनयन सेहो होएत, जाहिमे एकटा छात्रा क रहब अनिवार्य अछि। एकर संगहि अन्य गतिविधि मे शामिल एकटा छात्रा, एससी/एसटी, बीसी प्रथम आ बीसी द्वितीय कोटी स एक-एक छात्र क मनोनयन सर्वाधिक प्राप्तांक क आधार पर कैल जाएत। एहि मनोनयन मे शामिल छात्र-छात्रा मे सर्वाधिक प्राप्तांक वाला अध्यक्ष आ द्वितीय सर्वाधिक अंक वाला सचिव मनोनीत कैल जाएत। कॉलेज क प्रधानाचार्य हिनकर संरक्षक हेताह।
स्नातकोत्तर विभाग छात्र संघ क संरक्षक छात्र कल्याण अध्यक्ष हेताह, जखन कि कार्यकारिणी क सदस्य क मनोनयन कुलपति द्वारा कैल जाएत। कुलपति प्रत्येक संकाय स सर्वाधिक प्राप्तांक वाला दू-दू टा छात्र क मनोनयन करताह, जाहि मे एकटा छात्रा क रहब जरूरी अछि। एहि प्रकार एससी/एसटी, बीसी एक आ बीसी द्वितीय कोटि स एक-एकटा छात्र क मनोनयन प्राप्तांक क आधार पर कैल जाएत। एहि मे स सबस बेसी अंक अननिहार अंतिम वर्ष क छात्र अध्यक्ष आ प्रथम वर्ष क छात्र सचिव पद पर कुलपति द्वारा मनोनीत कैल जेताह। विवि छात्र संघ मे कॉलेज आ स्नातकोत्तर छात्र संघ क अध्यक्ष आ सचिव सदस्य हेताह। एहिमे सर्वाधिक प्राप्तांक वाला चारिटा छात्र मेधा क्रम मे अध्यक्ष, उपाध्यक्ष, सचिव आ संयुक्त सचिव कुलपति द्वारा मनोनीत हेताह। अगर छात्रा क प्रतिनिधित्व एहि मनोनयन क दौरान नहि होइत अछि त कुलपति एकटा खिलाड़ी आ एकटा अन्य गतिविधि स जुड़ल छात्रा क मनोनयन विवि छात्र संघ मे करताह। विवि क्षेत्राधीन राजकीय कॉलेज क प्रधानाचार्य क दिस स सेहो सर्वाधिक प्राप्तांक वाला दूटा छात्र क मनोनयन विवि छात्र संघ मे कैल जाएत। एहि मनोनयन क बाद विवि क प्रत्येक संकाय स मेधा क क्रम मे सर्वाधिक अंक वाला दू-दूटा छात्र क मनोनयन कुलपति द्वारा कैल जाएत। कुलपति विवि छात्र संघ क संरक्षक हेताह। प्रावधान क मुताबिक छात्र संघ क गठन एक वर्ष क लेल होएत। परिनियम मे छात्र संघ कोष क उपयोग आ बजट निर्माण आ संचालन संबंधी सेहो प्रावधान कैल गेल अछि। एहि परिनियम क विरोध राजनीति दल स जुड़ल कतिपय छात्र संगठन क दिस स इ कहैत भ रहल अछि जे छात्र संघ क गठन मनोनयन क बदले निर्वाचन स हेबाक चाही। ज्ञात हुए जे न्यायादेश क अनुपालन क क्रम मे कुलाधिपति क दिस स अलग-अलग गठित दूटा कमेटी क अनुशंसा क आलोक मे एहि परिनियम क स्वीकृति देल गेल अछि। दूनू कमेटी मे तीन-तीनटा कुलपति शामिल छलाह। इ परिनियम राजेन्द्र कृषि विवि आ नालंदा खुला विवि कए छोडि़कए अन्य सबा विवि मे प्रभावी अछि। एहन स्थिति मे विवि स्तर पर विरोध बेमानी लागि रहल अछि, ओना ओ छात्र नेता हंगामा करबा मे लागल छथि जे पढ़बा स बेसी ‘नेतागिरि'(तोडफ़ोड़) मे बेसी समय बर्बाद करैत रहलाह अछि।


text:
अपने क' बता दी कि संजय कुमार क' फेम इंडिया केँ सर्वे मे देशक सौ प्रभावशाली लोग मे पांचम स्थान पर राखल गेल अछि। एहि सूची केँ प्रभावशाली बिहारी मे ओ पहिल स्थान पर छथि। अप्पन काजक दौरान अलग पहिचान बनबै बला संजय कुमार क' एहि बरख जुलाई मे राष्ट्रीय आपदा राहत बल केर महानिदेशक के पद पर तैनात कायल गेल अछि। एहिसँ पहिने ओ हिमाचल प्रदेश मे पुलिस महानिदेशक केर पद पर तैनात छला। हिमाचल प्रदेश मे अप्पन तीन सालक कार्यकाल मे संजय कुमार राज्य केँ सभ पुलिस थाना क' डिजिटलाइजेशन करबाक काज केलनि। सीसीटीएनएस आओर पासपोर्ट रिपोर्ट ऑनलाइन भेजबाक सेहो व्यवस्था करौलनि।
संजय कुमार हिमाचल प्रदेश आओर भारत सरकार मे विभिन्न पद पर रहैत कैको पेचीदा मामला सभक जांचक संगे - संग कानून व्यवस्था, खुफिया, सतर्कता आओर आंतरिक सुरक्षा जेहन मुद्दा पर काज केलनि। लाहौल स्पीति जिला मे पुलिस अधीक्षक केर तौर पर हुनकर बेहतरीन सेवा के लेल हुनका विशेष पुलिस मेडल सँ सेहो सम्मानित कायल गेल। संजय कुमार पुलिस अधीक्षक केर तौर पर हिमाचल प्रदेश केँ विभिन्न जिला मे शांति आओर सद्भाव बनेना रखबाक लेल कैको नवा प्रयोग केलनि जाहिक मिसाल आइयो देल जायत अछि।
संजय कुमार पटना मे भारतीय रेल के मुख्य सुरक्षा आयुक्त के तौर पर सेहो अप्पन सेवा देलनि। ऐहिक अलावा ओ रेलवे मे मुख्य सतर्कता अधिकारी सेहो रही चुकल छथि। संजय कुमार केँ कठोर मेहनत, ईमानदारी, कर्तव्यनिष्ठा आओर काजक प्रति हुनकर लगन देखैत बरख 2002 मे हुनका सराहनीय सेवाक लेल पुलिस मेडल आओर 2011 मे प्रतिष्ठित सेवाक लेल राष्ट्रपति पुलिस पदक सँ सम्मानित कायल गेलनि। कुमार केर प्रतिभा क' देखैत हुनका अमेरिका केँ खुफिया एजेंसी एफबीआई केँ ‘मेजर केस मैनेजमेंट’ लेल चुनल गेलनि।
हालही मे ओ इंडोनेशिया के बाली मे ‘इनसार्ग टीम लीडर्स’ केर बैठक मे सेहो शामिल भेल छला। अगिला बरख दिसंबर मे हुनकर सेवा कार्यकाल पूरा भ' रहल अछि। अप्पन राष्ट्रीय छवि, कार्यक्षेत्र मे सफलता, सामाजिक सरोकार, राज्य सँ जुड़ाव आओर देश मे बड़का प्रभाव बना ओ मिथिलाक मान देश दुनिया मे बढ़ौलनि, एहि पांच मानदंड़ पर एशिया पोस्ट व फेम इंडिया मैगजीन द्वारा सर्वे कायल गेल छल, जाहिमे देशक 100 प्रभावशाली व्यक्तिय मे कुमार क' पहिल स्थान भेटल अछि।


text:
पटना। विश्व बैंक आ बिहार सरकार क बीच आपदा प्रबंधन क्षेत्र मे एकटा समझौता भेल। एहि समझौता क तहत विश्व बैंक प्रदेश कए 4,500 करोड़ टका कर्ज देबाक स्वीकृति देलक अछि। एहि कर्ज पर दस साल तक कोनो ब्याज नहि लागत। बिहार सरकार कए उम्मीद अछि जे अगिला दस साल मे इ कर्ज चुका देल जाएत। एहि मे स 1,000 करोड़ टका कोसी क्षेत्र क पुर्नस्थापना क लेल अछि।
समझौता पत्र पर हस्ताक्षर क बाद मुख्यमंत्री नीतीश कुमार आ विश्व बैंक क अध्यक्ष राबर्ट बी़ जोलिक एकटा संयुक्त संवाददाता सम्मेलन कए सम्बोधित केलथि। जोलिक कहला जे इ बिहार क संग नव रिश्ता क शुरुआत छी, जखनकि नीतीश एकरा लेल विश्व बैंक क अध्यक्ष कए धन्यवाद देलथि।
गौरतलब अछि जे 2008 मे कोसी मे आयल बाढ़ स करीब 33 लाख स बेसी लोक प्रभावित भेल छल। विश्व बैंक द्वारा देल गेल राशि स एक लाख घर बनाउल जाएत। एकर अलावा 290 किलोमीटर सड़क आ 90टा पुल-पुलिया क निर्माण होएत, 50 हजार लोक कए आजीविका क साधन स जोड़ल जाएत ताकि ओ अपना कए कर्ज मुक्त करि सकथि।


text:
विराटनगर, २६ दिसम्बर २०२० । मैथिली जिन्दाबाद!!
मैथिलीक लेजेन्ड सिंगर – सुपरिचित नाम ‘रामा मंडल’ जे हाल रेडियो नेपाल मे पदस्थापित रहि गीत-संगीत आ राष्ट्रसेवा कय रहला अछि, ओ मैथिली जिन्दाबाद केँ शुभ समाचार दैत कहलथि, “आब रेडियो नेपाल विराटनगर मे सेहो आबि गेल अछि। गीत-संगीत सिखबाक लेल एकटा नीक पहल आरम्भ भेल अछि। आशा करैत छी जे विराटनगर केर लोक लेल ई बहुत पैघ अवसर सिद्ध होयत।”
विदित हो जे स्ट्रीट सिंगर सँ रेडियो सिंगर बनबाक वृत्तान्त स्वयं रामा मंडल संग यैह रेडियो नेपाल केर उपक्रम सँ भेल अछि। मैथिली जिन्दाबाद पर पूर्व प्रकाशित साक्षात्कार मे श्री मंडल अपन जीवन यात्रा कतय सँ केना-केना आरम्भ भेल आर केना आइ धरिक यात्रा कय सकल अछि ताहि मे रेडियो नेपाल केर योगदान अविस्मरणीय होयबाक आख्यान सुनौने छथि।
एहि तरहें आब नव-नव ‘रामा मंडल’ जन्म लियए से व्यवस्था काठमांडू या धनकुटा या धरान जतेक दूरी नहि तय करय पड़त। विराटनगर एक ऐतिहासिक नगरी रहल अछि, जतय अनेकों भाषाभाषी आ कला-संस्कृति साझा रूप मे फूलाइत अछि, फलैत अछि। एहेन समरस आ समत्वक सुमधुर भूमि पर रेडियो नेपाल द्वारा गीत-संगीत प्रशिक्षण हेतु स्वयं रामा मंडल सहित अनेकों प्रशिक्षक लोकनि केँ उपलब्ध करेनाय बहुत पैघ क्रान्ति आनत। एकर लाभ सैकड़ों प्रशिक्षु आ गायन क्षेत्र मे भविष्य निर्माण कयनिहार इच्छूक व्यक्ति सब करताह से निश्चित अछि।
मैथिली जिन्दाबाद संग अपन सम्पर्क नम्बर (+9779803217518) शेयर करैत श्री मंडल कहलथि जे विराटनगर महानगरपालिका आ धरान रोड मुख्य मार्ग सँ राजवंशी चौक केर आगाँ खारजी कोहबारा चौक सँ पश्चिम मात्र २ मिनट चलिते रेडियो नेपाल केर ई प्रशिक्षण केन्द्र खुजल अछि। जिनका किनको एहि अवसरक लाभ लेबाक इच्छा अछि से कृपया रामा मंडल जी सँ सम्पर्क करी। आशा करैत छी जे ई समाचार अहाँ सभक लेल एकटा वरदान सिद्ध हुअय, जीवन मे करियर बनेबाक लेल कारगर सेहो बनय। अस्तु! मैथिली जिन्दाबाद!!
हरिः हरः!!


text:
पूर्व चेतावनी उपग्रह प्रणाली बनेनिहार डेवलपर्स क कहब अछि जे भारत मे जल संकट ‘डे जीरो’ तक पहुंच जायत। यानी नाला तक सूखा जायत। अंग्रेजी अखबार ‘गार्जियन’ क रिपोर्ट अनुसार उपग्रह स प्राप्त संकेत क आधार पर पूर्वानुमान बतेनिहार क कहब अछि जे जलाशय सिकुड़बा स जल स्तर तेजी स नीचा जा रहल अछि आ ओकरा रोकबा लेल कोनो तरहक प्रयास नहि भ रहल अछि।
समदिया
लंदन । समुद्र जखन लंका जेबा लेल रास्ता नहि द रहल छल त राम बाण स समुद्र सुखेबाक फैसला केलथि। समुद्र प्रकट भ राम स आग्रह केलथि जे हुनका सुखेबाक प्रण छोडि दथि ओ सेतु निर्माण लेल बाट सुझेलथि। राम लग समस्या ढार भेल जे आब बाण कए वापस कोना लेब। समुद्र फेर हाथ जोडि कहला जे हे प्रभु पश्चिम कात सदूर इलाका मे लोक सब जल संग दुव्र्यवहार क रहल अछि एहि बाण कए ओहि ठाम पढाउल जाये। दुनियाक सबस पैघ रेगिस्तान क चर्च रामायण मे किछु एहिना वर्णित अछि । कहबाक मतलब इ जे जलक सम्मान जाहि ठाम नहि होएत । जलक चिंता जाहि समाज मे नहि होएत ओहि समाज मे जलसंकट निश्चित अछि ।
अयोध्या प्रसाद बहार अपन पुस्तक रियाज ए तिरहुत मे लिखने छथि जे तिरहुतक इलाका अकाल ग्रस्त रहल अछि। एहनो समय आयल जखन भूख मिटेबा लेल लोक अपन संतान तक कए पका खा लेने छल । हालांकि ओहन पापी कए मौतक सजा देल गेल, मुदा स्थितिक आकलन एहि एक घटना मात्र स कैल जा सकैत अछि । 19वीं शताब्दीक बाद तिरहुत मे अकाल नहि आयल । एहि लेल पिछला चारि सौ सालक प्रयास उल्लेखनीय रहल । 1873 क बाद भीषण अकालक कोनो इतिहास नहि अछि । नदी स धार निकाली बसावट तक अनवाक प्रयास जे पिछला चारि सौ साल मे भेल तेकर परिणाम 19वीं शताब्दीक अंत मे आबि कए भेटल । नरेंद्र सिंह क पग पग पोखरि माछ मखनक नीति स जे डेग डेग पर पोखरि खुनल गेल ताहि स भूमिगत जल क स्तर नहि केवल ऊपर उठल बल्कि स्थिर सेहो रहल । कोसी आ कमलाक बीच त भूमिगत जल महज चारि फुट नीचा तक आबि गेल। 20वीं शताब्दी मे जल संकट मिथिला लेल अधिकता ल लेलक । बाढि मे सब उलझि गेल । जल संचय लेल लापरवाह भ गेल । नदी बथम आ धार सूखा गेल। पोखरि त गायब होइत गेल । भूमिगत जल स्तर महज 75 साल मे 45 फुट स बेची नीचा जा चुकल अछि । स्थिति स सब बेफ्रिक छी मुदा जलस्तर पर काज करनिहार लोग चित्कार क रहल छथि । इ स्थिति मिथिला टा मे नहि बल्कि पूरा भारत मे देखा रहल अछि । जल संकट पर वैज्ञानिक गंभीर चेतावनी जारी केलथि अछि ।
उपग्रह प्रणाली क अध्ययन पर आधारित एकटा रिपोर्ट मे कहल गेल अछि जे मिथिला समेत पूरा भारत बहुत जल्द भारी जलसंकट स घेरा रहल अछि । रिपोर्ट क अनुसार सिकुड़ैते जलाशय क कारण जल संकट गहिर भ रहल अछि । दुनिया क 500,000 बांध लेल पूर्व चेतावनी उपग्रह प्रणाली बनेनिहार डेवलपर्स क कहब अछि जे भारत मे जल संकट ‘डे जीरो’ तक पहुंच जायत । यानी नाला तक सूखा जायत।
अंग्रेजी अखबार ‘गार्जियन’ क रिपोर्ट अनुसार उपग्रह स प्राप्त संकेत क आधार पर पूर्वानुमान बतेनिहार क कहब अछि जे जलाशय सिकुड़बा स जल स्तर तेजी स नीचा जा रहल अछि आ ओकरा रोकबा लेल कोनो तरहक प्रयास नहि भ रहल अछि । वर्ल्ड रिसोर्सेस इंस्टीट्यूट (डब्ल्यूआरआई) क अनुसार बढ़ैत मांग, कुप्रबंधन आ जलवायु परिवर्तन क कारण मिथिला समेत कैक इलाका मे पैघ अकाल क आशंका उत्पन्न भ चुकल अछि । एहि रिपोर्ट मे साफ साफ लिखल गेल अछि जे पिछला साल कम बर्षा क वजह स मध्य प्रदेश क बांध इंदिरा सागर क ऊपरी हिस्सा मे जल अपन सबस नीचा पहुंच गेल । एकर भरपाई लेल सरदार सरोवर जलाशय स जल लेल गेल।
जल संकट क एकमात्र कारण इ नहि अछि जे वर्षा कम भेल इजराइल सन देश मे जतय वर्षा क औसत 25 सेमी स कम अछि ओतहु जीवन चलि रहल अछि । ओहि ठाम जल क एक बूंद व्यर्थ नहि कैल जाइत अछि। भारत मे मात्र 15 प्रतिशत जल क उपयोग भ रहल अछि, शेष जल बहा देल जा रहल अछि। जल संचय लेल कियो गंभीर नहि अछि। जाहि जलक आइ प्यास नहि अछि काल्हि प्यास लेल इ जल कोना भेटत तेकर चिंता ककरो नहि अछि।


text:
बिहार चुनावक बिगुल बैज चुकल अछि। बिहार मे तीन चरण मे चुनाव होयत. पहिल चरण केर वोटिंग 28 अक्टूबर, दोसर चरणक वोटिंग 3 नवंबर आ तेसर चरणक वोटिंग 7 नवंबर कें होयत। वोटक गिनती 10 नवंबर कें होयत। अहि तरहे अहि बेर बिहार चुनावक प्रक्रिया नवरात्र कें पहिने शुरू होयत आ दिवाली सं पहिने सरकार बनि जायत।
पहिल चरण : वोटिंग 28 अक्टूबर। 16 जिलाक 71 सीट पर वोटिंग
नोटिफिकेशन : 1 अक्टूबर
नामांकन केर अंतिम तारीख : 8 अक्टूबर
स्क्रूटनी- 9 अक्टूबर
नाम वापसी : 12 अक्टूबर धरी
दोसर चरण : वोटिंग 3 नवंबर । 17 जिलाक 94 विधानसभा सीट पर वोटिंग
नोटिफिकेशन: 9 अक्टूबर
नामांकन केर अंतिम तारीख: 16 अक्टूबर
स्क्रूटनी- 17 अक्टूबर
नाम वापसी : 19 अक्टूबर धरी
तेसर चरण : वोटिंग 7 नवंबर। 15 जिलाक 78 सीट पर वोटिंग
नोटिफिकेशन : 13 अक्टूबर
नामांकन केर अंतिम तारीख: 20 अक्टूबर
स्क्रूटनी – 21 अक्टूबर
नाम वापसी : 23 अक्टूबर धरी
चुनाव परिणाम 10 नवंबर
पांच सं बेसी लोक अहि बेर नहि क’ सकता प्रचार
कोरोना संकट कें चलते भीड़भाड़ इलाका मे भीड़ इकट्ठा नहि होय अहि लेल गाइड लाइन जारी कयल गेल अछि। मुख्य चुनाव आयुक्त सुनील अरोड़ा कहलनि जे कोरोनाक कारण सं एक बेर मे एक संग पांच सं बेसी लोक ककरो घर जा क’ प्रचार नहि क’ सकता। विधानसभा चुनाव मे उम्मीदवार समेत कुल पांच लोक डोर-टू-डोर कैंपेन मे हिस्सा लेता। ओ कहलनि जे पार्टि आ उम्मीदवार कें वर्चुअल चुनाव प्रचार करय परत। कोरोनाक कारण सं बड़का-बड़का जनसभा नहि कयल जा सकैत अछि। एकर अलावा नॉमिनेशन कें समय कोनो उम्मीदवार कें संग दू सं अधिक गाड़ि नहि जा सकैत अछि।
चुनाव मे सुरक्षा मानक कें रखल जायत ख्याल
कोरोना संक्रमण कें देखैत छ लाख पीपीई किट राज्य चुनाव आयोग कें देल जायत। एकर अलावा चुनावक दौरान 46 सं अधिक मास्क देल जायत । संगहि हैंड सैनिटाइजर कें इस्तेमाल कयल जायत। चुनाव आयोग बतओलनि जे जतय जरूरत होयत आ मांग कयल जायत ओतय पोस्टल बैलेट केर व्यवस्था कयल जायत । चुनाव प्रचार खालि वर्चुअल होयत आ नामांकन सेहो ऑनलाइन भरल जा सकैत अछि।